Pemberian dos vaksinasi kini cecah 9 juta lebih, kata Adham

Jumlah pemberian vaksinasi kepada orang ramai kini sudah mencecah 9,006,715 dos dan sebanyak 2.6 juta individu pula lengkap dua dos vaksin, setakat semalam.

Menteri Kesihatan, Datuk Seri Dr Adham Baba berkata, sebanyak 206,015 dos vaksin diberikan di seluruh negara semalam menerusi Program Imunisasi Covid-19 Kebangsaan (PICK) itu.

“Jumlah yang terima dos pertama ialah 6,388,399 orang. Daripada jumlah itu, 2,618,316 orang juga terima dos kedua,” katanya menerusi Twitter.

Jumlah berkenaan menyaksikan kapasiti pemberian vaksin harian kekal melebihi 200,000 dos untuk enam hari berturut-turut sejak 29 Jun lalu.

Antara negeri yang mencatatkan penerimaan vaksin tertinggi ialah Sarawak dengan 1,197,283 penerima dos pertama dan 299,593 orang bagi dos kedua, Kuala Lumpur (1,154,186 dos pertama dan 244,709 dos kedua) serta Selangor (1,095,958 dos pertama dan 348,853 dos kedua).


Mampukah Kabinet Ismail Sabri bertahan diserang kem Zahid dan Anwar?

Pelbagai reaksi awal diberikan sejurus pengumuman barisan Kabinet baharu oleh Perdana Menteri (PM) Datuk Seri Ismail Sabri Yaakob, antara yang mencuri perhatian adalah dakwaan ia kerajaan ‘kitar semula’ dan terdapat juga segelintir yang mengkritik.

Cabaran yang paling getir Ismail Sabri sebenarnya adalah bertahan daripada serangan musuh politiknya sama ada dalam dan luaran, ia adalah rintangan besar bakal dihadapinya selain perang melawan pandemik Covid-19.

Sama seperti era Tan Sri Muhyiddin Yassin, segala perancangan dan strategi dalam menangani Covid-19 ada sahaja yang tidak kena pada kaca mata blok pembangkang dan bertambah parah apabila sekumpulan Ahli Parlimen (MP) UMNO yang diketuai Presiden, Datuk Seri Ahmad Zahid Hamidi membuat komplot bersama-sama dengan Ketua Pembangkang, Datuk Seri Anwar Ibrahim.

Sebaik sahaja Ismail Sabri mengumumkan senarai nama Menteri dan Timbalan Menteri yang akan membarisi kerajaan, Anwar paling awal memberikan serangan mula dengan mendakwa ia kononnya adalah Kabinet ‘kitar semula’ kerana hampir majoritinya terdiri daripada muka lama.

Perkara ini yang tidak difahami oleh Anwar atau pentaksubnya, kerajaan yang terbentuk ini adalah dari sokongan parti-parti yang sama berada dalam kerajaan pusat sebelum ini dan Anwar perlu sedar realitinya beliau bukannya PM.

Anwar perlu sedar diri sudah ditipu Zahid dan tidak mendapat sokongan UMNO untuk menjadi PM baharu, itu adalah fakta dan sudah menjadi sejarah yang akan dikenang selama-lamanya dalam kitab politik negara.

Adakah Anwar mengharapkan barisan Kabinet ini akan memasukkan juga pemimpin dari blok pembangkang selepas pertemuannya dengan Ismail Sabri di Pejabat Perdana Menteri, ia mungkin angan-angan atau mimpi yang tidak akan menjadi kenyataan kerana Ismail Sabri naik menjadi PM disebabkan sokongan dari parti-parti Perikatan Nasional (PN).

Sudah cukuplah memainkan retorik yang kononnya UMNO akan menyokong Anwar menjadi PM kerana sudah terbukti sekarang ini UMNO sememangnya tidak akan menyokong Anwar.

Anwar perlu menerima realiti dan berhenti dengan fantasi yang Zahid akan membawa UMNO untuk menyokongnya, faktanya beliau sudah ditipu.

Jika seseorang berputus cinta disuruhnya supaya ‘move on’ atau dalam erti kata lain ‘lupakan sahaja’, tetapi Anwar nampaknya tidak dapat ‘move on’ kerana seakan masih percaya kepada Zahid.

Berdasarkan reaksi awal Anwar, dijangkakan kemelut politik tidak mustahil akan berulang lagi kerana Presiden PKR itu masih menyimpan cita-citanya untuk menjadi PM Ke-10 pula.

Selain itu, pelantikan dua orang sahaja Menteri daripada 14 MP yang berada dalam kem Zahid memberikan isyarat Ismail Sabri tidak berkompromi dengan kehendak mereka yang dilihat akan mencalarkan imej kerajaannya nanti.

Hanya Tan Sri Noh Omar dan Datuk Seri Noraini Ahmad yang dilantik dalam Kabinet, beberapa individu yang disebut-sebut bakal menjadi Menteri seperti Datuk Seri Azalina Othman Said, Datuk Seri Ahmad Maslan, Datuk Seri Asraf Wajdi Dusuki, Datuk Seri Khaled Nordin dan banyak lagi semuanya tidak dilantik.

Untuk rekod, kumpulan 15 MP UMNO ini menjadi punca utama kepada tumbangnya kerajaan Muhyiddin sebelum ini dengan dakwaan kononnya gagal menangani Covid-19.

Muhyiddin sudah cuba meredakan suhu politik, malah sampai ke satu peringkat menawarkan kerjasama bipartisan kepada blok pembangkang tetapi ia ditolak dengan angkuhnya oleh Anwar kerana sudah geli-geli untuk menjadi PM.

Kini, UMNO kembali menjadi dominan dan berkuasa di Putrajaya, blok pembangkang sangat berharap tawaran kerjasama yang sama dibuat Muhyiddin sebelum ini juga akan dibuat oleh Ismail Sabri.

Pertemuan pemimpin Pakatan Harapan, Anwar bersama Mohamad Sabu dan Lim Guan Eng yang berkunjung ke pejabat Ismail Sabri adalah isyarat jelas blok pembangkang hanya akan tunduk kepada UMNO dan tidak kepada Bersatu yang dipimpin Muhyiddin.

Bagi Anwar, Mat Sabu dan Guan Eng, mereka tidak rela bekerjasama dengan Muhyiddin sebaliknya UMNO adalah pilihan utama mereka. Tetapi bagi orang lama dalam politik, ia adalah petanda pembangkang sudah hilang rasa malu sehingga sanggup berpeluk dengan musuh tradisi mereka.

Mengambilkira dinamik dan perubahan suhu politik negara yang tidak pernah turun, Ismail Sabri mungkin terpaksa berhadapan dengan tekanan sama daripada kem Zahid dan blok pembangkang diketuai Anwar dalam urusan seharian pentadbirannya.

Realitinya, Anwar masih mempercayai anak muridnya akan dapat mengangkatnya untuk menjadi PM Ke-10 walaupun sudah ditipu. Parti-parti pembangkang lain hanya akan sekadar menjadi pak turut demi memuaskan cita-cita ketua mereka walaupun turut ditipu Anwar.

Yang menjadi mangsa terpaksa melihat drama politik adalah rakyat, sudah lah ramai yang hilang pekerjaan tetapi ahli politik pula sibuk berebut kuasa untuk menunjukkan kononnya mereka lebih layak.


Zahid! Jangan angkat tong gas

Terpapar semula gambar Presiden UMNO Datuk Seri Ahmad Zahid Hamidi mengangkat barangan membantu mangsa banjir di pusat pemindahan sementara di Sekolah Kebangsaan Kuala Dong, Raub, Pahang, 7 Januari lalu.

Gambar itu dimuat naik semula dalam Facebok beliau bagi menjelaskan foto tular yang mengaitkan tindakannya mengangkat barang itu dengan rawatan sakit belakang diterimanya di Jerman, November lalu.

Pihak terbabit turut mengaitkan tindakan Zahid mengangkat barang itu dengan sakit belakang, rawatan sakit belakang dan kes mahkamah dihadapinya.

Bagaimanapun, Presiden UMNO itu, dilihat mengangkat barang ‘ringan’ ketika membantu mangsa banjir di Rabu, Januari lalu, yang turut disertai Setiausaha Agung UMNO Datuk Seri Ahmad Maslan.

Bukannya Zahid hendak mengangkat tong gas di atas lori itu, sebaliknya Zahid mungkin mahu membiarkan Ahmad Maslan yang mengangkat tong gas itu.

Presiden UMNO itu yang kini berusia 68 tahun, pada Ogos lalu memberitahu Mahkamah Tinggi Kuala Lumpur berkaitan sakit belakang yang dialaminya, selain memohon pelepasan pasport untuk mendapatkan rawatan di Jerman.

Mengikut rekod, peguam Hisyam Teh Poh Teik yang mewakili Zahid memaklumkan Hakim Datuk Collin Lawrence Sequerah bahawa surat daripada pakar hospital menyatakan anak guamnya mengalami kecederaan akibat terjatuh.

Sebenarnya, kita percaya, Presiden UMNO yang berdepan puluhan tuduhan jenayah, termasuk rasuah, di Mahkamah Tinggi Kuala Lumpur dan Shah Alam, telah lama menghidap sakit belakang, cuma ‘terjatuh’ menjadi asbab munculnya kesakitan yang lebih teruk, apa lagi pada usia lebih tua.

Menurut sains perubatan terdapat banyak sebab sakit belakang namun kebanyakan punca sukar dikenal pasti. Tetapi sesetengahnya mungkin disebabkan masalah otot, tulang, radang pelvik, batu karang atau boleh juga disebabkan stres.

Bagi sesetengah individu yang kerap mengalami sakit belakang, salah satu pantang ialah mengangkat benda-benda yang berat, terutama tong gas memasak, kerana kadang-kadang ada yang terlupa, hingga menyebabkan kesakitan yang semakin teruk.

Sedikit nasihat untuk Zahid, sakit belakang yang biasa boleh dihilangkan dengan rehat yang cukup, meregangkan bahagian belakang, fisioterapi, ubat sapu dan ubat penahan sakit.


Tak perlu beri salam nak tangkap pencuri: Isham ulas kenyataan Ketua Hakim Negara

Ketua Hakim Tengku Maimun berkata boleh siasat hakim tetapi perlu ada adab dan perlu berunding atau minta kebenarannya dahulu, merujuk kepada siasatan SPRM ke atas hakim Nazlan.

Maafkan saya jika tersinggung, tetapi saya tidak setuju dengan apa yang Ketua Hakim Tengku Maimun kata ini. Sebab jika hakim itu penjenayah, tidak perlu adab untuk menangkapnya, hanya perlu ikut prosedur seperti yang dikenakan ke atas orang lain.

Untuk kita tangkap pencuri, kita tidak perlu beri salam tidak kiralah jika pencuri itu seorang hakim.

Ketua Hakim tidak boleh paksa cabang Eksekutif untuk berunding atau meminta kebenaran beliau untuk penguatkuasa undang-undang menyiasat seseorang hakim yang disyaki melakukan jenayah.

“Protokol” seperti ini tidak ada dalam Perlembagaan atau mana-mana undang-undang apabila ia melibatkan isu jenayah hakim dan bukannya isu etika.

Di negara-negara lain termasuk di England dan Amerika Syarikat, jika hakim buat jenayah, pihak berkuasa boleh siasat, tahan dan dakwa hakim tersebut tanpa minta kebenaran atau berunding dengan Ketua Hakim.

Jika pihak berkuasa perlu minta kebenaran atau berunding dengan Ketua Hakim untuk menyiasat dan mendakwa hakim yang melakukan jenayah, ini tidak kena dengan prinsip pengasingan kuasa dan semak imbang antara Eksekutif, Kehakiman dan Parlimen.

Contohnya, tidak masuk akal untuk pihak polis atau SPRM meminta kebenaran Ketua Hakim sebelum menangkap, menyiasat dan mendakwa hakim yang membunuh atau mengambil rasuah.

Di samping untuk mengelakkan bias rakan sekerja, ini juga kerana tugas hakim dan ketua hakim adalah untuk menghakimi kes, bukan untuk menyiasat, menangkap dan mendakwa, itu bukan tugas hakim, itu tugas penguatkuasa undang-undang seperti polis dan SPRM. Oleh sebab itu penguatkuasa tidak perlu minta kebenaran hakim untuk siasat suspek yang mana tugas ini bukanlah di bawah bidang kuasa hakim.

Jika tidak dan jika penguatkuasa perlu minta kebenaran atau berunding dengan ketua hakim untuk siasat seseorang waima hakim lain seperti di atas, maka kuasa untuk menyiasat, mendakwa dan menghakim akan semuanya terletak di tangan badan kehakiman dan dengan ini tiadalah semak imbang.

Dan hakim yang disyaki melakukan jenayah tidak terkecuali dari prosidur siasatan yang dikenakan ke atas orang lain, mereka tidak ada imuniti atau keistimewaan dalam perkara-perkara jenayah. Tiada orang yang berada di atas undang-undang, ini termasuklah hakim.

Apabila seseorang hakim melakukan jenayah, ia bukanlah soal etika kerja yang boleh dibawa ke tribunal sesama hakim, ia perlu disiasat oleh pihak berkuasa seperti polis atau SPRM bukan pergi ke tribunal sesama hakim. Saya pernah tulis panjang lebar berkenaan hal ini dulu.

Meminta supaya pihak berkuasa berunding dengan ketua hakim sebelum pihak berkuasa menyiasat hakim samalah seperti jika Speaker Dewan Rakyat meminta pihak berkuasa berunding dengannya dahulu sebelum menangkap ahli Parlimen, atau berunding dengan Perdana Menteri dulu sebelum menangkap menteri. Ini tidak masuk akal.

Saya gesa Ketua Hakim supaya tidak membuat penghakiman yang dilihat menegak benang yang basah. Ini bukan soal perundangan, ini soal dasar awam dan logik akal. Rakyat memerhati dan jika badan kehakiman dilihat bias, ini tidak baik ke atas keyakinan orang ramai terhadap sistem keadilan negara. Sebab jika rakyat hilang kepercayaan kepada sistem kehakiman, maka undang-undang akan sukar ditegakkan.

Salam.

Isham Jalil
25 Februari 2023

Tulisan ini adalah pandangan peribadi penulis yang disiarkan dalam laman Fecebooknya pada 25 Februari 2023. Tulisan ini tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Anwar akhirnya akui  ada SD Najib sokong jadi PM, Tajuddin bercakap benar

Datuk Seri Anwar Ibrahim akhirnya mengakui menerima surat akuan bersumpah (SD) daripada Datuk Seri Najib Razak untuk menjadi Perdana Menteri (PM) sebelum ini, sekaligus mengesahkan pendedahan bekas ahli Majlis Tertinggi UMNO Datuk Seri Tajuddin Abdul Rahman.

Baru-baru ini, Tajuddin yang juga Ahli Parlimen Pasir Salak mengakui ada menandatangani SD menyokong Anwar semasa krisis politik tahun lalu selepas diarah Presiden UMNO Datuk Seri Ahmad Zahid Hamidi dan turut menamakan Najib turut melakukan perkara sama.

Anwar mengakui kewujudan SD tersebut bagaimanapun terdapat syarat sokongan yang dibuat Najib supaya kes mahkamah mensabitkan bekas PM itu “tidak diteruskan”.

“Apa berlaku selepas itu adalah selepas ditandatangani saya diminta untuk memberi kepastian bahawa urusan mahkamah terutama melibatkan Najib itu tidak akan diteruskan dan saya harus guna kuasa saya selaku perdana menteri untuk memastikan ini tidak diteruskan.

“Saya tidak bersedia untuk melakukan itu. Oleh kerana keputusan tegas saya itulah maka Najib mengusulkan calon lain di saat akhir dan menafikan saya,” katanya dipetik laporan FMT semasa satu majlis di Port Dickson.

Selain itu, Ketua Pembangkang itu turut mengakui Najib dan Zahid antara 15 pemimpin Umno yang membuat SD menyokong beliau sebagai PM.

Katanya, walaupun jumlah sokongan ahli Parlimen ketika itu cukup 120 dan membolehkan beliau menjadi perdana menteri, namun Pakatan Harapan (PH) menetapkan untuk menolak SD daripada Najib dan Zahid.

“PH pada ketika itu menyatakan walaupun jumlah sehingga 120, prinsip kita tak menerima SD daripada Najib dan Zahid tapi dia ada hak untuk tandatangan menyokong sesiapa.

“Jadi kita masih ada 118. Jadi walaupun jumlah cukup dan laluan untuk saya menjadi PM sudah cukup kuat, saya tidak bersedia untuk kompromi soal kebebasan badan kehakiman,” katanya lagi.

Terdahulu, Tajuddin semasa sidang media pada Isnin berkata walaupun, pemimpin UMNO melaung-laungkan “No DAP, No Anwar” sebaliknya mereka menandatangani SD menyokong Anwar menjadi PM tahun lalu.

Tajuddin juga mengakui beliau adalah salah seorang yang diminta menandatangani SD kerjasama Zahid dan Anwar.

Tajuddin itu berkata terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.


Rafizi dakwa miliki data tunjuk PH-UMNO mampu menang PRN

Data terbaharu mendakwa Pakatan Harapan (PH)-UMNO dan Barisan Nasional (BN) mampu menang Pilihan Raya Negeri (PRN) sudah ada, kata Rafizi Ramli.

Timbalan Presiden PKR itu yang pernah mengeluarkan data mendakwa PH akan menang 100 kerusi pada Pilihan Raya Umum Ke-15 (PRU-15) lalu sekali lagi mendakwa memiliki data menyokong hujahnya mengatakan Perikatan Nasional (PN) sudah tidak kuat lagi.

“(Persaingan) bukan di Selangor atau Negeri Sembilan. Saya ingat sebahagian dakwaan dibuat PN ini adalah (untuk) menutup kebimbangan mereka sendiri.

“Cuma bila sampai masa saya akan tunjukkan data ini secara terperinci,” katanya dipetik laporan BH hari ini.

Rafizi mengadakan sidang media semasa Majlis Perjumpaan Menteri Ekonomi bersama warga Kementerian Ekonomi.

Pada 20 Jun lalu, Rafizi dilaporkan ingin mengongsikan data pada akhir Jun lalu bagi membuktikan bahawa Pakatan Harapan (PH) lebih mendapat sokongan berbanding PN.

Rafizi mendakwa, data yang bakal didedahkannya itu sekali gus akan membuktikan bahawa dakwaan yang dibuat oleh PN adalah tidak berasas.

Dalam pada itu, beliau berkata, data awalnya juga menunjukkan kedudukan pentadbiran kerajaan PH di tiga negeri yang dipimpin mereka berada dalam keadaan selesa.

“Tumpuan PRN kali ini terarah kepada prestasi PH di tiga negeri pembangkang iaitu Kedah, Kelantan dan Terengganu. Kempen pun sudah dekat. Bila semakin dekat dengan kempen, saya akan tunjukkan data-data ini.

“Jadi kalau ikut data itu, tidak banyak kredibiliti kalau PN mendakwa mereka semakin hampir ambil alih kerajaan Selangor, Negeri Sembilan atau Pulau Pinang. Setakat ini data-data seperti ini tidak banyak beza dengan pilihan raya umum yang lalu,” katanya lagi.

Pada November tahun lalu beberapa hari sebelum hari mengundi PRU-15, Rafizi juga mengeluarkan ramalan sama kononnya PH sudah melepasi kemenangan 100 kerusi.

Bagaimanapun jangkaan Rafizi itu meleset apabila PH gagal melepasi kemenangan 100 kerusi dan hanya menang 82 kerusi Parlimen sehingga terpaksa bergabung dengan UMNO-BN untuk membentuk kerajaan pusat.


Varian Delta ancam model Singapura untuk ‘hidup bersama Covid’

Singapura memberi amaran negara itu mungkin perlu menerapkan semula sekatan Covid-19 jika penularan varian Delta yang cepat menular tidak dibendung, sekali gus membahayakan pelan peralihan kota itu ke arah ‘hidup bersama virus’.

Jumlah jangkitan baharu Covid-19 di negara itu meningkat dua kali ganda dalam seminggu terakhir, menurut Kementerian Kesihatan Singapura, naik kepada lebih dari 1,200 kes untuk minggu yang berakhir pada 5 September.

Sejak pandemik Covid-19 menular di Singapura awal tahun lalu sehingga kini negara itu mencatatkan 68,901 jangkitan dan 55 kematian, menurut data daripada Universiti Johns Hopkins.

Pada Isnin, Ketua Pasukan Khas Covid-19 Singapura, Lawrence Wong itu bukan hanya jumlah kes harian yang menjadi kebimbanga kerajaan, tetapi juga ‘tahap penyebaran virus itu’.

“Kami tahu daripada pengalaman negara lain bahawa apabila kes-kes meningkat mendadak akan ada banyak lagi kes unit rawatan rapi (ICU) dan banyak lagi orang yang akan menderita,” katanya.

Singapura secara agresif melaksanakan polisi ‘sifar Covid’ dengan memperketatkan sekatan, termasuk menutup restoran dan sempadan negara itu, selain menguatkuasakan penjarakan sosial.

Namun pada Jun, kerajaan Singapura mengumumkan rancangan untuk bergerak ke depan dengan memperkenalkan strategi ‘hidup bersama Covid’ – dalam cubaan untuk mengawal penularan dengan pemberian vaksin, serta memantau kemasukan ke hospital, daripada menyekat kehidupan warganegaranya.

Singapura adalah antara negara dengan kadar tertinggi memberi vaksin kepada penduduk, dengan lebih 80 peratus daripada populasinya telah melengkapkan suntikan.

Sepanjang Ogos lalu, Singapura mula melonggarkan sesetengah sekatan dan protokol Covid-19, membenarkan individu yang lengkap divaksin untuk makan di restoran dan berkumpul dalam kumpulan tidak lebih daripada lima orang.

Namun, penularan baharu menghalang langkah pembukaan semula beberapa sektor, kata Wong.

Menurutnya negara itu berusaha untuk mengekang penularan baharu melalui pengesanan kontak secara lebih agresif

Ujian mandatori untuk pekerja berisiko tinggi juga akan dilakukan secara lebih kerap – seminggu sekali dan bukannya dua minggu sekali. Dan senarai pekerja yang wajib menjalani ujian saringan akan diperluas merangkumi kakitangan runcit, penghantaran dan pengangkutan awam.

Mulai Rabu, Singapura juga melarang perjumpaan di tempat kerja, kata Wong sambil menasihatkan rakyat negara itu daripada mengadakan pertemuan sosial yang tidak penting.

Amaran kepada negara lain

Penularan baharu di Singapura meletus tatkala negara-negara lain di rantau ini, yang sebelumnya menyasarkan untuk menurunkan jangkitan kepada sifar kes Covid-19, merancang untuk melaksanakan model ‘hidup bersama Covid’.

Jutaan penduduk New South Wales dan Victoria di Australia kini dikenakan sekatan dan perintah penutupan sejak berbulan lalu, ketika pihak berkuasa berusaha menyekat penularan varian Delta. Namun, akhirnya negara itu mengakui langkah berkenaan tidak mungkin mencapai sasaran.

Pada Ogos lalu, Australia mengumumkan sekatan akan ditarik balik apabila 70 peratus daripada penduduk berusia 16 tahun ke atas telah melengkapkan suntikan vaksin masing-masing. Sehingga Isnin lalu, hanya 38.4 peratus daripada populasinya yang lengkap divaksin.

Namun, sesetengah pemimpin negara itu memberi amaran pembukaan semula sempadan Australia akan mendedahkan semula rakyatnya kepada virus.

Australia Barat dan Queensland sekarang ini mencatatkan sifar kes Covid-19 dalam komunitinya.

“Kami mempunyai beberapa kebebasan, kebanyakan terbuka, komuniti yang menarik di dunia, dan kami mahu mengekalkan keadaan itu sementara kami memastikan populasi kami divaksin.

“Idea bahawa kami akan menetapkan waktunya untuk mengimport virus dengan sengaja… ianya sesuatu yang gila,” kata Ketua Menteri Australia Barat, Mark McGowan.

Sebilangan ahli epidemiologi mengatakan jika sekatan dilonggarkan sebelum kadar vaksinasi masyarakat rentan cukup tinggi, hasilnya boleh menjadi bencana. – Agensi


Isu tutup kilang, pakar undang-undang beri penjelasan kuasa PBT

Baru-baru ini terdapat persoalan sama ada Pihak Berkuasa Tempatan (PBT) mempunyai kuasa untuk menutup kilang yang didapati melanggar prosedur operasi standard (SOP) bagi membendung penularan COVID-19?

Isu ini seharusnya sudah jelas. Ini kerana pada 29 Jun lepas, kerajaan pusat telah menurunkan kuasa kepada PBT untuk mengambil tindakan kepada mana-mana pihak termasuk individu, syarikat dan kilang yang tidak mematuhi SOP dengan mereka boleh dikompaun mengikut Akta 342.

Oleh itu, PBT di seluruh negara boleh menguatkuasakannya, jadi tidak ada isu PBT tidak boleh tutup kilang kerana mereka boleh menggunakan Akta 342 dan disokong Akta 171, bahawa mereka mempunyai kuasa untuk menutup dan mengambil tindakan mahkamah.

Kenyataan ini sudah pun diperjelaskan sendiri oleh Menteri Perumahan dan Kerajaan Tempatan, Datuk Zuraida Kamaruddin. Terdahulu, Naib Presiden PKR, Rafizi Ramli turut mempersoalkan tindakan Kerajaan negeri Selangor dan Menteri Besar, Datuk Seri Amirudin Shari kerana tidak mengambil tindakan ke atas kilang-kilang yang masih beroperasi di negeri itu.

Beliau berkata, sedangkan tindakan boleh diambil di bawah PBT yang mana lesen operasi kilang boleh ditarik balik jika gagal mematuhi prosedur operasi standard (SOP) sehingga berlaku peningkatan kes Covid-19.

Kenyataan ini turut disokong oleh Profesor kehormat Universiti Malaysia Sarawak (Unimas), Datuk Dr. Madeline Berma yang berpendapat,  PBT mempunyai kuasa untuk menutup kilang yang didapati melanggar SOP bagi membendung penularan COVID-19.

“PBT boleh menguatkuasakan Akta Pencegahan dan Pengawalan Penyakit Berjangkit 1988 (Akta 342) bersama Akta Kerajaan Tempatan 1976 (Akta 171).

“Langkah ini perlu diambil walaupun terdapat kesan ekonomi termasuk pekerja berhenti bekerja, operasi pengeluaran berhenti, menjejas pendapatan pekerja dan keluarga, pengurangan perbelanjaan keluarga, menjejas keuntungan syarikat, mengurangkan cukai yang dibayar kepada Kerajaan, menjejaskan ekonomi setempat dan rantaian ekonomi –  input huluan (upstream) dan output hiliran (downstream),” katanya.

Pun begitu, Dr Madeline melihat program vaksin menyeluruh akan memberi kesan positif kepada ekonomi untuk masa akan datang.

Katanya, ia merupakan jalan keluar terbaik untuk ekonomi pulih adalah negara mencapai immuniti kelompok secepat mungkin.

“Oleh itu, vaksinasi perlu dipercepatkan. Kemudian syaratkan vaksinisasi pekerja kilang dan perniagaan sebagai syarat pembukaan perniagaan dan kilang. Tidak ketinggalan, beri insentif untuk rakyat dan perniagaan mengambil vaksin,” ujarnya.

Dalam pada itu, Peguam Adzly Ab Manas berkata, peruntukan undang-undang sedia ada adalah mencukupi untuk memberi kuasa kepada PBT.

Bagaimanapun, jelas beliau, ia bergantung kepada kesungguhan politik sesebuah kerajaan negeri itu untuk melaksanakannya.

“Dalam kata lain, perkara ini tak perlu diserahkan kepada kerajaan Persekutuan atau Majlis Keselamatan Negara (MKN) semata-mata kerana kerajaan Selangor, mempunyai kuasa.

“Tindakan mereka (kerajaan Selangor) melakukan saringan COVID-19 percuma secara besar-besaran kepada masyarakat, adakah ini satu langkah yang baik untuk bantu kerajaan Persekutuan tangani perkara ini?

“Jikalau mereka mempunyai kesungguhan politik dalam melakukan perkara ini, maka Akta Kerajaan Tempatan memberi ruang kepada mereka melakukan atau melaksanakan bantuan untuk memastikan wabak di Selangor ini menurun,” ujarnya.


480 kes semalam terendah sejak 11 Oktober 2020, empat kematian

Jumlah jangkitan baharu Covid-19 dalam tempoh 24 jam semalam (Isnin, 26 Disember 2022) turun ke paras terendah sejak lebih dua tahun lalu, apabila mencatat 480 kes, termasuk tujuh kes import.

Kali terakhir negara mencatat jumlan jangkitan harian terendah ialah pada 11 Oktober 2020 iaitu sebanyak 561 kes.

Wabak Covid-19 itu kemudian menjadi pandemik dan mula menular sehingga jumlah kes harian mencecah lima angka, menurut rekod laman sesawang GitHub Kementerian Kesihatan (KKM).

Menurut data KKMNOW yang dikemas kini tengah malam tadi, jumlah terbaharu itu menjadikan kumulatif positif sejak 25 Januari 2020 sebanyak 5,023,999 dengan 4,973,346 pesakit telah sembuh, termasuk 655 yang pulih semalam.

Dalam tempoh semalam juga sebanyak 350 kes melibatkan individu yang telah menerima vaksin dos penggalak; diikuti 72 kes individu lengkap divaksinasi; empat kes (individu belum lengkap divaksinasi); dan 54 kes (individu tidak divaksinasi).

Rekod KKM juga menunjukkan sebanyak 13,818 kes masih aktif, manakala 12,888 pesakit masih menjalani kuarantin di rumah. Tiada pesakit yang ditempatkan di PKRC.

Menurut KKM, seramai 885 pesakit menerima rawatan di hospital.

Seramai 45 pesakit kini dimasukkan ke unit rawatan rapi, dengan 20 daripadanya memerlukan alat bantuan pernafasan.

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, empat pesakit meninggal dunia akibat komplikasi Covid-19 semalam. Tiada kes yang melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,835 mangsa, termasuk 7,849 kes BID.

Daripada jumlah kematian semalam, dua kes direkodkan di Johor, manakala masing-masing satu di Kedah dan Pulau Pinang.


Lebih setengah juta remaja 12 hingga 17 tahun terima dos pertama: Khairy

Program Imunisasi Covid-19 Kebangsaan – Remaja (PICK Remaja) menunjukkan permulaan yang memberangsangkan apabila sehingga semalam, lebih 500,000 remaja berusia 12 hingga 17 tahun menerima sekurang-kurangnya satu dos suntikan.

Menteri Kesihatan Khairy Jamaluddin berkata PICK Remaja di Sabah mendahului negeri lain dengan 56 peratus daripada remaja mendaftar di sekolah menerima suntikan masing-masing.

“Sehingga semalam, lebih setengah juta remaja (12-17 tahun) menerima sekurang-kurangnya satu dos di bawah PICK Remaja,” katanya dalam Twitter beliau hari ini.

Sementara itu Khairy juga berkata sebanyak 156 Pusat Pemberian Vaksin (PPV) di seluruh negara mula beroperasi hari ini bagi melaksanakan program PICK Remaja.

“Vaksinasi akan dibuat menerusi tiga kaedah,” katanya yang menyarankan ibu bapa mengenal pasti kategori dan kaedah bagi anak-anak mereka bagi melancarkan proses vaksinasi.

Tiga kaedah yang ditawarkan ialah janji temu melalui MySejahtera, vaksinasi berjadual membabitkan PPV dan PPV sekolah, serta ‘walk-in’ di mana-mana 156 PPV berkenaan.

Janji temu melalui MySejahtera menyasarkan sekolah berasrama penuh, sekolah pendidikan khas berasrama dan sekolah asrama harian. Tarikh dan lokasi vaksin akan diberitahu melalui aplikasi MySejahtera.

Bagi vaksinasi berjadual di 156 PPV dan PPV sekolah pula, kumpulan sasaran adalah pelajar sekolah harian, sekolah pendidikan khas harian dan sekolah antarabangsa. Pihak sekolah akan memaklumkan kepada waris mengenai jadual vaksinasi di sekolah, sementara pelajar yang telah menerima jadual vaksinasi mesti hadir di PPV yang ditetapkan.

Bagi kaedah ‘walk-in’ pula, PICK Remaja menyasarkan pelajar institusi pengajian tinggi (IPT) dan remaja tidak bersekolah. Mereka boleh ‘walk-in’ di mana-mana 156 PPV.


43,508 pengundi baharu didaftarkan, semakan bermula hari ini: SPR

Daftar Pemilih Tambahan Bulan Ogos Tahun 2022 (DPT BLN8/2022) yang telah diperaku dan diwartakan, kini dibuka untuk semakan bagi tempoh 30 hari bermula hari ini hingga 14 Okt.

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini berkata DPT BLN8/2022 mengandungi nama bagi 43,508 warganegara berumur 18 tahun dan ke atas bagi tempoh 1 hingga 31 Ogos lepas yang didaftarkan secara automatik sebagai pemilih baharu, lapor Bernama.

Beliau berkata DPT BLN8/2022 juga turut membabitkan sejumlah 19,868 pemilih berdaftar yang bertukar bahagian pilihan raya dan 6,544 pemilih bertukar status atau kategori pengundi.

Untuk semakan, beliau berkata SPR menyediakan lima kaedah iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-8892 7018.

“SPR menyeru kepada warganegara yang berumur 18 tahun dan ke atas dalam tempoh 1 Ogos 2022 hingga 31 Ogos 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN8/2022.

”Sekiranya mereka mendapati namanya tidak disenaraikan dalam DPT BLN8/2022, mereka boleh membuat tuntutan dengan mengisi borang C melalui aplikasi dalam talian di pautan https://myspr.spr.gov.my atau hadir ke pejabat pilihan raya negeri yang berkenaan,” katanya.

Beliau berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D (bantahan) dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN8/2022,” katanya.


MT UMNO umum tarik sokongan terhadap kerajaan PN dan PM

Majlis Tertinggi UMNO membuat ketetapan hari ini untuk menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin, ia selepas mereka selesai mesyuarat tergempar sebentar tadi.

Presidennya, Datuk Seri Ahmad Zahid Hamidi berkata keputusan tersebut dibuat sebagai menzahirkan kesetiaan tidak kepada Yang di-Pertuan Agong dan dibuat secara sebulat suara sebagai tanda bantahan terhadap kerajaan yang didakwanya ingkar kepada titah.

“Bagi menzahirkan kesetiaan tidak berbelah bahagi kepada KDYMM Yang di-Pertuan Agong maka, Majlis Kerja Tertinggi sebulat suara bersepakat untuk menarik balik sokongan terhadap Kerajaan Perikatan Nasional dan Tan Sri Muhyiddin Yassin selaku Perdana Menteri.

“Tan Sri Muhyiddin Yassin mesti mengambil tanggungjawab atas kegagalan dan keingkaran Kerajaan pimpinan beliau yang menyanggah titah KDYMM Yang di-Pertuan Agong dengan meletakkan jawatan sebagai Perdana Menteri secara terhormat,” kata Zahid semasa sidang media sebentar tadi.

Menurut Zahid, surat Akuan Ahli-ahli Parlimen (MP) UMNO yang bersama menarik sokongan tersebut sudah dipersembahkan kepada Yang dipersembahkan kepada Yang di-Pertuan Agong sebagai bukti kerajaan PN sudah hilang sokongan majoriti.

“Surat Akuan Ahli-ahli Parlimen UMNO yang mencukupi angka bagi menzahirkan penarikan sokongan terhadap Tan Sri Muhyiddin Yassin sebagai Perdana Menteri telahpun dipersembahkan kepada KDYMM Yang di-Pertuan Agong.

“Sekaligus menunjukkan kepimpinan beliau sudah hilang majoriti dan keabsahan selaku Ketua Kerajaan,” katanya lagi.

Ujarnya lagi, UMNO juga menolak langkah kerajaan PN yang mengumumkan pembentangan usul berkaitan Ordinan-ordinan Darurat untuk dibahas di Parlimen pada sidang Dewan Rakyat yang dijadual berlangsung September ini.

“Kenyataan terbaru Perdana Menteri hari ini, tidak menjernihkan masalah bahkan menyerlahkan kekhilafan Kerajaan yang jelas telah menyanggah titah KDYMM Yang di-Pertuan Agong.

“Malah mempersendakan baginda, yang hakikatnya sudah beberapa kali menitahkan untuk semua Ordinan Darurat dibahaskan dan diungkaikan sebelum 1 Ogos lagi bukan September 2021, sejajar dengan Perkara 150(3) Perlembagaan Persekutuan,” katanya lagi.


Gila mengkritik: ‘Kangkung’ istilah yang dipolitikkan

Apa salah KANGKUNG sehingga dipolitikkan?

Kritik dengan menggunakan perumpaan pokok, binatang dan seumpamanya menjadi ringan dalam ungkapan seseorang. Sehingga boleh berbangga jika mampu mengkritik seseorang dengan mengaitkan dengan perumpaan tersebut.

Apa salah KANGKUNG sehingga ditempelkan kepada ahli akademik. Adakah ahli akademik dianggap bijak (tidak KANGKUNG) jika boleh memihak kepada mereka yang penuh emosi dalam berpolitik.

Perasaan, emosi dan kelakuan yang tidak memihak kepada kelompok ini seolah menjadi kesalahan. Sekarang bukan sahaja ahli akademik, ahli agama sehingga mufti pun dikangkungkan jika tidak mengikut nafsu mereka.

Perang media sosial oleh netizen sedang dikocak hebat. Siapa lagi nak nasihatkan jika ahli ilmu dikritik dan hilang kepercayaan kepada ahli ilmu.

Hati-hati di zaman ini. Macam-macam gila ada. Ia tidak hanya gila mental, tapi mengkritik juga boleh jadi gila.

Mengkritik sehingga hilang rasa hormat kepada orang sepatutnya, sebaliknya bertambah hormat kepada orang yang tidak sepatutnya.

Sanggup jatuhkan maruah ahli ilmu tanpa segan silu.

Dr Mohd Syakir Mohd Rosdi
USM


Lapor ujian kendiri di MySejahtera

Orang ramai yang melakukan ujian kendiri Covid-19 digesa melaporkan keputusan mereka di MySejahtera.

Menteri Kesihatan Khairy Jamaluddin berkata walaupun protokol ujian telah dilonggarkan memandangkan Malaysia sedang beralih ke fasa endemik, melaporkan keputusan ujian positif dalam MySejahtera masih diperlukan oleh undang-undang.

“Kami meminta orang ramai melaporkan keputusan ujian mereka. Pada masa ini, mengikut undang-undang, orang yang dijangkiti Covid-19 mesti melaporkan keputusan mereka supaya mereka boleh dikeluarkan Perintah Pengawasan Rumah (HSO) dan mereka mesti menjalani kuarantin di rumah.

“Tetapi sudah tentu ada orang yang diuji positif dan tidak melakukan ini (lapor dalam MySejahtera), walaupun ia dikehendaki oleh undang-undang.

“Kami telah sampai ke fasa di mana kami belajar untuk hidup dengan Covid-19. Saya melakukan ujian kendiri tiga kali seminggu dan saya sentiasa melaporkan keputusan di MySejahtera.

“Jika kita melaporkan keputusan ujian, ia memudahkan Kementerian Kesihatan untuk mengukur keadaan semasa dalam masyarakat, walaupun angka yang lebih penting untuk diberi tumpuan ialah kemasukan ke hospital dan kadar kematian,” kata Khairy hari ini, Selasa (9 Ogos).

Khairy berkata isu kurang lapor Covid-19 adalah sesuatu yang berlaku di seluruh dunia, bukan sahaja di Malaysia.

“Angka kes yang dilaporkan adalah lebih rendah daripada keadaan sebenar di lapangan. Kami telah melonggarkan protokol untuk ujian Covid-19. Kali terakhir, kami mengambil banyak ujian RT-PCR tetapi kini kebanyakannya adalah ujian diri RTK.

“Dan kerana itu, ramai yang mengambil ujian diri dan mereka tidak melaporkan kepada MySejahtera,” kata Khairy.

Katanya apa yang lebih penting untuk memantau Covid-19 sekarang ketika negara sedang beralih daripada pandemik kepada endemik ialah keterukan kes.

“Daripada jumlah kes, kita lebih fokus kepada jumlah kemasukan ke hospital dan kematian. Selagi angka ini rendah, keadaan terkawal. Jumlah kes akan turun naik dari semasa ke semasa,” katanya.


Russia keluar dari Majlis Hak Asasi PBB setelah keanggotaan digantung

Perhimpunan Agung Pertubuhan Bangsa-Bangsa Bersatu (PBB) pada Khamis (7 April) menggantung Russia daripada Majlis Hak Asasi Manusia PBB (UNHRC) kerana laporan mengenai “pelanggaran dan penyalahgunaan hak asasi manusia yang kasar dan sistematik” di Ukraine, mendorong Moscow mengumumkan negara itu keluar daripada UNHRC itu.

Desakan yang diketuai Amerika Syarikat (AS) menyaksikan 93 negara menyokong, manakala 24 menolak dan 58 negara berkecuali. Majoriti dua pertiga ahli mengundi dalam Perhimpunan Agung 193 anggota di New York – tidak berkecuali – diperlukan untuk menggantung Russia daripada 47 anggota UNHRC yang berpangkalan di Geneva.

Bercakap selepas pengundian itu, Timbalan Duta Besar Russia ke PBB, Gennady Kuzmin menyifatkan langkah itu sebagai “tindakan yang tidak sah dan bermotifkan politik” dan kemudian mengumumkan bahawa Russia telah memutuskan untuk keluar daripada UNHRC.

“Anda tidak menyerahkan peletakan jawatan anda selepas anda dipecat,” kata Duta Besar Ukraine untuk PBB Sergiy Kyslytsya kepada pemberita.

Rusia berada di tahun kedua dalam tempoh tiga tahun sebagai anggota UNHRC. Di bawah resolusi pada Khamis, Perhimpunan Agung kemudiannya boleh bersetuju untuk menamatkan penggantungan itu.

Tetapi ia tidak akan berlaku lagi sekarang setelah Russia keluar dari majlis berkenaan, sama seperti yang dilakukan AS pada 2018 atas apa yang dipanggil berat sebelah terhadap Israel dan kekurangan pembaharuan.

Ttahun lepas AS dipilih semula ke majlis itu.

Penggantungan oleh badan dunia itu jarang berlaku. Libya digantung pada 2011 kerana keganasan terhadap penunjuk perasaan oleh tentera yang setia kepada pemimpin ketika itu Muammar Gaddafi.

Duta Besar AS ke PBB Linda Thomas-Greenfield berkata PBB “menghantar mesej jelas bahawa penderitaan mangsa dan mereka yang terselamat tidak akan diabaikan.”

“Kami memastikan pelanggar hak asasi manusia yang berterusan dan teruk tidak akan dibenarkan menduduki kerusi kepimpinan hak asasi manusia di PBB,” katanya, dalam ucapan yang akan disampaikan kepada Perhimpunan Agung pada Khamis.

UNHRC tidak boleh membuat keputusan yang mengikat secara sah. Keputusannya menghantar mesej politik yang penting, dan ia boleh membenarkan penyiasatan. Bulan lalu majlis itu membuka siasatan terhadap dakwaan pencabulan hak, termasuk kemungkinan jenayah perang, di Ukraine.

Resolusi pada Khamis adalah yang ketiga diterima oleh Perhimpunan Agung 193 anggota sejak Russia menyerang negara jiran Ukraine pada 24 Februari lalu. Dua resolusi Perhimpunan Agung sebelum ini yang mengecam Russia telah diterima pakai dengan 140 undi menyokong.

Selepas berkecuali pada dua undian Perhimpunan Agung sebelumnya, rakan kongsi Russia, China menentang resolusi itu menggantung Russia.

“Langkah tergesa-gesa di Perhimpunan Agung, yang memaksa negara-negara untuk memilih pihak, akan memburukkan lagi perpecahan di kalangan negara anggota dan memperhebat konfrontasi antara pihak-pihak berkenaan – ia seperti menjirus minyak ke dalam api,” kata Duta Besar China untuk PBB Zhang Jun sebelum undian.

Teks Perhimpunan Agung pada hari Khamis menyatakan “kebimbangan yang mendalam terhadap hak asasi manusia dan krisis kemanusiaan yang berterusan di Ukraine,” terutamanya pada laporan pencabulan hak oleh Russia. – Reuters


Pasport Najib juga dikembalikan, sama seperti isteri

Pasport Datuk Seri Najib Razak dikembalikan juga sama seperti isterinya minggu lepas, ia selepas Mahkamah Rayuan hari ini membenarkan permohonannya untuk menemani anaknya bersalin di Singapura.

Keputusan itu dibuat oleh panel tiga Hakim dipengerusikan Datuk Seri Kamaludin Md Said pagi ini yang sebulat suara membenarkan permohonan bekas perdana menteri itu agar pasportnya dipulangkan dari 20 Oktober hingga 22 Nov.

Kamaludin dalam keputusannya hari ini berkata, penjelasan daripada pihak pembelaan agar pasport itu dipulangkan adalah munasabah.

“Dalam hal ini, pihak pendakwa raya tidak keberatan, dan kami dapati penjelasan bagi permohonan itu munasabah, oleh ini permohonan dibenarkan,” kata Kamaludin.

Anggota panel hakim lain yang bersidang hari ini ialah Datuk P Ravinthran dan Datuk Abu Bakar Jais.

Sebelum ini, Mahkamah Tinggi Kuala Lumpur membenarkan permohonan isteri Najib, Datin Seri Rosmah Mansor untuk mendapatkan sementara pasportnya bagi tujuan sama.

Sebelum ini Rosmah menyerahkan pasportnya kepada Mahkamah Tinggi sebagai syarat jaminan sementara menunggu perbicaraan kes rasuah membabitkan projek tenaga solar bernilai RM1.25 bilion untuk 369 sekolah luar bandar di Sarawak.

Najib membuat permohonan tersebut pada 15 Oktober lalu di Mahkamah Rayuan bagi mendapatkan sementara pasportnya untuk ke Singapura bagi bersama anak perempuannya, Nooryana Najwa yang akan bersalin di negara itu.

Untuk rekod, Najib sebelum ini sudah dijatuhi hukuman selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).


Bekas pemain badminton negara didakwa menipu

Seorang bekas pemain badminton kebangsaan didakwa di Mahkamah Sesyen di sini hari ini atas dua pertuduhan menipu berkaitan pelaburan yang tidak wujud melibatkan kerugian berjumlah RM58,029.53 pada Jun dan November 2016.

Lin Woon Fui, 39, bagaimanapun mengaku tidak bersalah terhadap kedua-dua pertuduhan tersebut di hadapan Hakim Muhamad Anas Mahadzir, lapor Bernama.

Mengikut pertuduhan, Lin didakwa menipu seorang lelaki berusia 39 tahun dengan memperdaya individu berkenaan untuk mempercayai dia boleh melipatgandakan wang dengan cara pertaruhan dalam talian dan pelaburan saham tidak wujud sehingga mendorong mangsa memindahkan wang tersebut ke dalam akaun tertuduh dan isterinya.

Lin didakwa melakukan perbuatan itu di sebuah premis di Setia Alam dekat sini, antara 6 Jun dan 29 Nov 2016 mengikut Seksyen 420 Kanun Keseksaan yang memperuntukkan hukuman penjara minimum satu tahun dan maksimum 10 tahun dan sebat dan boleh juga dikenakan denda, jika sabit kesalahan.

Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Irna Julieza Maaras menawarkan jaminan RM20,000 dengan seorang penjamin untuk kedua-dua pertuduhan dengan syarat tambahan tertuduh perlu menyerahkan pasport kepada mahkamah serta melaporkan diri di pejabat SPRM pada 1 hari bulan setiap bulan.

Bagaimanapun, peguam B.Chandrateeban memohon mahkamah mengenakan jaminan rendah RM10,000 dengan seorang penjamin bagi kedua-dua pertuduhan ke atas anak guamnya dengan alasan tertuduh adalah penanggung utama keluarga selain memberi kerjasama baik sepanjang siasatan.

Muhamad Anas kemudian membenarkan tertuduh diikat jamin RM17,000 dengan seorang penjamin bagi kedua-dua pertuduhan dengan syarat tambahan perlu menyerahkan pasport kepada mahkamah dan melaporkan diri di pejabat SPRM berdekatan pada setiap bulan.

Lin membayar jaminan tersebut.

Mahkamah juga menetapkan 17 Ogos ini untuk sebutan semula kes dan serahan dokumen.

Tertuduh pernah memenangi pingat gangsa dalam acara badminton berpasukan lelaki di Sukan Asia 2006.


Selepas tonton filem PMX, Fahmi kata sebak sangat

Menteri Komunikasi dan Digital Fahmi Fadzil sebak saat menonton filem biopik Perdana Menteri, Datuk Seri Anwar Ibrahim, ‘Anwar: The Untold Story’ pada tayangan perdana, semalam.

Fahmi bersama penonton lain berpeluang menyaksikan filem itu bersama-sama Anwar dan isterinya, Datuk Seri Dr Wan Azizah Wan Ismail.

“Semalam saya menonton filem ‘Anwar: The Untold Story’ di dalam dewan yang sama dengan YAB Perdana Menteri, Datuk Seri Anwar Ibrahim, isteri, dan keluarga beliau.

“Melihat semula perjalanan penuh liku Datuk Seri Anwar dimainkan membuatkan kami semua sebak, apatah lagi ahli keluarga beliau yang menonton.

“Saya sarankan rakan-rakan untuk turun ke pawagam pada 18 Mei ini untuk saksikan tayangan hari pertama filem ini,” kongsinya dalam hantaran di Facebook.

‘Anwar: The Untold Story’ merupakan filem arahan pengarah dari Indonesia, Viva Westi dibintangi Farid Kamil sebagai Anwar manakala aktres Indonesia, Acha Septriasa sebagai Dr Wan Azizah.

Filem yang menelan kos RM10 juta itu menceritakan mengenai perjalanan hidup Anwar menteri serta perjuangan hidupnya.


Tempah vaksin tanpa persetujuan, SELangkah akan serah senarai nama

Pengendali aplikasi Covid-19 yang dibangunkan kerajaan Selangor, SELangkah akan menyerahkan senarai nama individu yang ditempah vaksin tanpa persetujuan kepada Badan Bertindak Imunisasi Covid-19 Kebangsaan (CITF) untuk mendapatkan persetujuan mereka terlebih dahulu.

SELangkah sebelum ini didakwa mendaftarkan tempahan vaksin AstraZeneca tanpa persetujuan menerusi kempen bantuan (outreach) ImuniSel yang dijalankan mereka, bagaimanapun wujud kekeliruan berhubung penggunaan vaksin jenis tersebut kerana ia memerlukan persetujuan terlebih dahulu individu yang menempah berbeza berbanding vaksin-vaksin lain yang berada dalam program arus perdana Program Imunisasi Covid-19 Kebangsaan (PICK).

“Bagi menyelesaikan isu ini, pihak ImuniSEL telah bersetuju untuk menyerahkan senarai nama individu yang telah didaftarkan tempoh hari untuk dihubungi oleh pihak CITF (Badan Bertindak Imunisasi Covid-19 Kebangsaan) bagi mendapatkan persetujuan menerima vaksin AstraZeneca.

“Bagi individu yang terkesan akibat penggantian janji temu dan tidak bersetuju dengan janji temu baru yang diberikan, individu terbabit akan diberikan semula janji temu terdahulu,” kata kenyataan bersama Menteri Penyelaras Program Imunisasi Covid-19 Kebangsaan Khairy Jamaluddin dan Menteri Besar Selangor Amirudin Shari.

Amirudin dan Khairy berkata pihak CITF turut memaklumkan bahawa terdapat beberapa individu yang telah mendapat janji temu vaksin AstraZeneca menerusi pendaftaran yang telah dibuat oleh pihak lain termasuk ahli keluarga atau majikan mereka.

“Bagi menyelesaikan masalah ini, satu ciri tambahan di aplikasi MySejahtera akan dibangunkan dalam masa terdekat bagi membolehkan individu yang terkesan terutama yang telah menerima janji temu baru menggantikan janji temu terdahulu, dapat memberi maklum balas dan mendapat penyelesaian segera,” menurut kenyataan itu.

Terdahulu, kenyataan bersama itu memaklumkan Amirudin dan Khairy telah mengadakan perbincangan hari ini di Pusat Pemberian Vaksin (PPV) Pusat Pameran dan Dagangan Antarabangsa Malaysia (Mitec) bagi mencari penyelesaian kepada isu yang timbul itu serta perancangan meningkatkan kadar harian vaksinasi di Selangor.

Menurut kenyataan itu, kerajaan Selangor memaklumkan bahawa pihaknya telah melaksanakan pendaftaran vaksin AstraZeneca bagi individu yang telah mendaftar di bawah kempen tersebut dan CITF mengambil maklum serta menghargai usaha kerajaan Selangor serta pihak lain bagi membolehkan seramai mungkin individu di Malaysia termasuk di negeri itu mendaftar dan mendapat vaksinasi Covid-19.

Mengenai perancangan menambah kadar harian vaksinasi di Selangor, kenyataan bersama itu memaklumkan kedua-dua pihak bersetuju membuka PPV berskala mega di beberapa lokasi di sekitar negeri itu secara berperingkat bermula minggu kedua bulan Jun.

“Perbincangan yang telah berjalan dalam suasana harmoni ini juga telah bersetuju untuk meningkatkan kerjasama strategik antara kerajaan Selangor dan CITF bagi membolehkan program imunisasi itu berjalan dengan lancar serta teratur, seterusnya mencapai sasaran imuniti kelompok,” menurut kenyataan itu.

Kenyataan bersama itu juga memaklumkan Penasihat Khas Perdana Menteri mengenai Kesihatan Awam Dr Jemilah Mahmood serta wakil SELangkah turut hadir dalam perbincangan hari ini.


Jokowi nafi pilihan raya presiden 2024 akan ditangguhkan

Presiden Indonesia Joko Widodo atau dikenali sebagai Jokowi menafikan pentadbirannya cuba menangguhkan pilihan raya presiden 2024, ia walaupun terdapat sekutnya yang menyokong idea tersebut.

Jokowi mengeluarkan penafian itu sehari sebelum pelajar merancang untuk mengadakan protes besar-besaran di ibu kota Jakarta dan beberapa bandar lain sebagai tanda bantahan terhadap rancangan tersebut.

Kumpulan pelajar menyifatkan sekiranya langkah menangguhkan pilihan raya itu diteruskan ia akan mengancam sistem demokrasi negara itu. Bantahan pelajar di Indonesia sering bertukar menjadi ganas.

Semasa mesyuarat Kabinet membincangkan persiapan untuk pilihan raya 2024, Widodo mengarahkan menterinya menjelaskan secara terbuka kepada umum bahawa semua persediaan di setiap peringkat dan jadual pemilihan sudah dimuktamadkan.

“Ini perlu dijelaskan supaya tidak timbul khabar angin yang bertiup kencang di kalangan rakyat kerajaan cuba menangguhkan pilihan raya atau spekulasi mengenai lanjutan tempoh jawatan presiden atau penggal ketiga yang berkaitan,” kata Jokowi.

“Sebab jelasnya, kita telah bersetuju bahawa pilihan raya akan diadakan pada 14 Februari 2024.”

Tokoh terkenal, termasuk menteri Kabinet Luhut Binsar Pandjaitan dan Airlangga Hartarto, yang juga pengerusi parti Golkar dalam gabungan parti pemerintah baru-baru ini mencadangkan supaya pilihan raya ditangguhkan.

Pandjaitan, sekutu rapat Jokowi, baru-baru ini mendakwa data menunjukkan 110 juta rakyat Indonesia menyokong cadangan penangguhan pilihan raya.

Selain itu, media tempatan Kompas melaporkan hasil tinjauan di Indonesia menunjukkan Jokowi sangat popular di Indonesia dengan lebih 70 peratus penarafan kepercayaan awam.


Kenyataan Biden boleh retakkan hubungan AS-Russia: Kremlin

Kementerian Luar Rusia memanggil Duta Besar Amerika Syarikat (AS) John Sullivan untuk memberitahunya bahawa kenyataan Presiden Joe Biden terhadap Presiden Russia Vladimir Putin, mendorong hubungan dua hala ke ambang kehancuran.

Presiden Biden minggu lalu berkata Putin adalah “penjenayah perang” kerana menghantar puluhan ribu tentera ke Ukraine.

“Kenyataan seperti itu daripada Presiden Amerika, tidak layak untuk seorang negarawan berpangkat tinggi, meletakkan hubungan Russia-AS di ambang keretakan,” kata kementerian itu dalam satu kenyataan.

Kremlin sebelum ini menyifatkan komen itu sebagai “penghinaan peribadi” terhadap Putin.

Kementerian itu juga memberitahu Sullivan bahawa tindakan bermusuhan terhadap Russia akan menerima “tindak balas yang tegas”.

Russia menghantar puluhan ribu tentera ke Ukraine pada 24 Februari dalam apa yang dipanggil operasi khas untuk menghapuskan pihak yang digelarnya ‘nasionalis berbahaya’.

Tentera Ukraine telah melancarkan tentangan keras terhadap Russia dan Barat turut mengenakan sekatan menyeluruh ke atas Moscow dalam usaha untuk memaksanya berundur, namun sehingga hari ini masih gagal. – Reuters


Netizen persoal isu ‘roadtax’, MyJPJ jika bawa kenderaan orang lain

Tindakan kerajaan menghapuskan pelekat cukai jalan atau ‘roadtax’ di cermin kereta atau pada motosikal bermula hari ini (10 Februari 2023), mendapat kritikan netizen.

Terdahulu, Menteri Pengangkutan Anthony Loke, ketika menjelaskan keputusan itu, hari ini berkata ini kerana cukai jalan itu akan disediakan di atas platform digital melalui aplikasi MyJPJ.

Syed Adzha @syadzha bertanya sama ada aplikasi berkenaan selamat.

“Adakah ia selamat? Data daripada aplikasi kerajaan kebanyakannya bocor,” katanya dalam catatan Twitternya.

@Ftnazhr bertanya apakah kesudahannya jika motosikal itu atas nama seorang tetapi orang lain menunggang motosikal itu.

“Kalau nak semak melalui apps, cukai jalan itu didaftarkan atas nama kita kan, jadi macam mana nak semak cukai jalan kalau orang lain bawa? Tak faham ke soalan ni?” katanya dalam catatan Twitternya.

ulfah born skinny, bish @ulfxh_f asked: “Bagaimana ye? Ayah saya tak pernah register pun.”

Loke sebelum ini berkata pemilik kenderaan persendirian yang merupakan warganegara boleh menggunakan mod paparan LKM Digital (e-LKM) danLMM Digital (e-LMM) melalui Portal Awam JPJ atau Aplikasi Mobile MyJPJ di bawah satu projek perintis (secara in-house)

Sehubungan itu, Loke berkata peruntukan di bawah Seksyen 20 Akta Pengangkutan Jalan yang mewajibkan lesen kenderaan bermotor dipamerkan pada kenderaan, tidak lagi akan dikuatkasakan.

Loke berkata inisiatif itu akan dilaksanakan secara berperingkat, dengan fasa pertama melibatkan kenderaan persendirian individu termasuk motosikal.


Ringgit rendah berbanding dolar AS

Langkah pelabur mengambil untuk terus mencari perlindungan dengan mendapatkan mata wang selamat berikutan peningkatan risiko geopolitik menyebabkan ringgit dibuka rendah sedikit berbanding dolar Amerika Syarikat (AS) pagi ini (3 Ogos 2022).

Ketika ini, lawatan Speaker Dewan Perwakilan AS Nancy Pelosi ke Taiwan telah meningkatkan ketegangan AS-Sino.

Pada jam 9 pagi, mata wang tempatan diniagakan pada 4.4570/4595 berbanding dolar AS daripada penutupan Selasa pada 4.4540/4565, lapor Bernama.

Pakar ekonomi Dr Mohd Afzanizam Abdul Rashid berkata pelabur mencari perlindungan daripada kemungkinan bencana akibat ketidaktentuan yang semakin memuncak, sama ada ekonomi atau geopolitik berikutan lawatan Pelosi walaupun amaran keras oleh pegawai China yang telah membawa kepada pelbagai latihan ketenteraan berhampiran selat Taiwan.

“Sementara itu, dolar AS dijangka memperoleh kekuatan selanjutnya selepas mengalami beberapa kelemahan baru-baru ini,” katanya.

Selain itu, Mohd Afzanizam berkata Indeks Dolar AS (DXY) telah melepasi 106 mata pada masa ini kerana permintaan terhadap dolar AS telah meningkat.

“Oleh itu, gandingan dolar-ringgit dijangka kekal lemah dalam lingkungan paras RM4.45,” katanya.

Ringgit didagangkan lebih tinggi berbanding sekumpulan mata wang utama.

Mata wang tempatan itu menambah nilai berbanding yen Jepun kepada 3.3308/3330 daripada penutupan Selasa 3.4031/4053, meningkat berbanding pound Britain kepada 5.4139/4170 daripada 5.4406/4436 semalam.

Nilai ringgit turut mengukuh berbanding euro kepada 4.5274/5300 daripada 4.5587/5612 sebelum ini dan meningkat berbanding dolar Singapura kepada 3.2211/2233 daripada 3.2278/2301 pada hari Selasa.


Kerjasama UMNO, DAP bakal jadi realiti, akar umbi sangat teruja

Pemimpin akar umbi UMNO teruja untuk melihat kerjasama dengan DAP menjadi realiti rentetan langkah Ketua Wanita UMNO, Datuk Seri Noraini Ahmad menjemput wakil DAP, Ong Kian Ming dalam satu program bersama baru-baru ini di Bangi.

Ketua UMNO Bahagian Paya Besar, Datuk Ahmad Tajuddin Sulaiman berkata cadangan jajaran baharu Perikatan 3.0 bersama DAP dan PKR yang diuar-uarkan Presiden UMNO, Datuk Seri Ahmad Zahid Hamidi tidak mustahil akan berlaku memandangkan Bersatu juga pernah bekerjasama dengan DAP untuk menumbangkan Barisan Nasional (BN).

“Jadi, kemungkinan jajaran baharu ini boleh berlaku. Persoalannya adakah tidak wajar sekiranya ia berlaku? Banyak orang kata sekarang ialah ia tak wajar.

“Bagaimanapun, kejatuhan BN dahulu pun kerana jajaran baharu juga antara Bersatu dengan PKR dan DAP. Makna kata kalau itu sebagai sesuatu yang tidak betul, kenapa pula dulu boleh diterima oleh Bersatu?” katanya dalam satu kenyataan.

Malah, Ahmad Tajuddin yang tidak dapat menyimpan keterujaannya berkata, akar umbi UMNO sanggup menerima DAP dan boleh menyesuaikan ideologi masing-masing di bawah satu bumbung baharu dikenali Perikatan 3.0.

“Persoalan sekarang ini ialah kesesuaian dari segi ideologi sama ada DAP, PKR dan UMNO boleh duduk semeja bergantung kepada kesesuaian ideologi.

“Tetapi kalau tengok kepada yang ada hari ini, memang kesesuaian itu tidak ada dan ia sekali lagi bergantung kepada jajaran untuk disatukan berdasarkan kesesuaian dari segi ideologi. Kalau bertegas dengan masing-masing ideologi yang ada sekarang tak mungkin boleh berlaku,” katanya lagi.

Baru-baru ini, Noraini yang juga Menteri Pengajian Tinggi mengadakan lawatan bersama Ahli Parlimen Bangi, Kian Ming melawat Azura Omar, pelajar PhD di Universiti Kebangsaan Malaysia (UKM) yang sedang berjuang melawan penyakit kanser.

Noraini yang dikritik hebat susulan pertemuan itu menjelaskan ia adalah secara kebetulan dan tidak membabitkan sebarang arahan daripada pimpinan UMNO, sementara Kian Ming pula menyatakan sebaliknya dan ia adalah jemputan Noraini.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Tebrau Shuttle dari Johor Bahru ke Woodlands beroperasi semula 19 Jun

Perkhidmatan tren Keretapi Tanah Melayu Berhad (KTMB) antara Johor Bahru (JB) dan Woodlands di Singapura – Tebrau Shuttle – akan beroperasi semula pada 19 Jun, dengan tiket akan mulai dijual pada 13 Jun.

Menteri Pengangkutan Datuk Seri Wee Ka Siong berkata perkhidmatan itu, yang menghubungkan JB Sentral dan Woodlands, digantung sejak 24 Mac 2020, berikutan pandemik Covid-19.

“Saya dengan sukacitanya mengumumkan bahawa KTM kini bersedia untuk menyambung semula operasi perkhidmatan ulang-alik Tebrau,” katanya, selepas melawat Sistem Transit Rapid (RTS Link) di Bukit Chagar di JB, semalam.

Pengoperasian semula perkhidmatan kereta api KTMB – dengan landasan kereta api di sepanjang tambak yang menghubungkan Woodlands ke JB – berikutan pembukaan semula perkhidmatan bas awam dan teksi rentas sempadan antara Singapura dan Malaysia pada 1 Mei.

Selat Johor yang memisahkan Singapura dan JB juga dikenali sebagai Selat Tebrau.

Ka Siong berkata jualan tiket akan bermula dari jam 3 pagi pada 13 Jun untuk perkhidmatan tren antara 19 Jun dan 18 Julai.

Beliau berkata sebanyak 31 perjalanan harian akan membawa penumpang antara Singapura dan JB, dengan 18 perjalanan dari JB Sentral ke Woodlands, dan baki 13 perjalanan dari Woodlands ke ibu negeri Johor.

Tren KTMB itu mempunyai kapasiti maksimum 320 penumpang dengan kekerapan satu tren setiap 30 minit, tambah Ka Siong. Tiket berharga RM5 (S$1.56) untuk perjalanan dari JB ke Woodlands, dan S$5 dari Woodlands ke JB.

“Tiada bayaran tiket untuk kanak-kanak di bawah umur empat tahun. Penumpang akan menggunakan pasport mereka sebagai tiket rasmi untuk mendaftar masuk di mana-mana stesen di Johor Bahru atau Woodlands,” katanya.

Sebelum wabak, kira-kira 415,000 orang menggunakan Tambak Johor dan Link Kedua di Tuas setiap hari. Tambak Johor adalah salah satu lintasan darat yang paling sibuk di dunia.

Mengenai RTS JB-Singapura, Ka Siong berkata projek itu berada di landasan yang betul dan telah mencapai 17 peratus siap.

Apabila siap pada 2026, RTS akan dapat membawa 10,000 orang sejam, ke setiap arah, atau menyerap sekurang-kurangnya 35 peratus daripada lalu lintas di Tambak Johor.

RTS JB-Singapura akan menghubungkan penumpang dari stesen bawah tanah Woodlands North di Singapura ke stesen Bukit Chagar di atas tanah di JB – perjalanan sejauh 4 kilometer yang akan mengambil masa kira-kira lima minit. – Agensi


Pemuda PKR bantah Najwan jadi calon

Pencalonan semula Najwan Halimi di Dewan Undangan Negeri (DUN) Kota Anggerik mewakili PKR terus menerima bantahan termasuk daripada pemimpin Pemuda PKR Selangor sendiri.

Ketua Penerangan Angkatan Muda Keadilan (AMK) Selangor, V Jisnukvitran menyifatkan keputusan Presiden PKR, Datuk Seri Anwar Ibrahim itu mengecewakan ramai pihak serta memberi gambaran buruk kepada parti itu.

Katanya, keputusan itu seolah-olah menunjukkan PKR tidak berupaya mempertahankan kaum India dalam menegakkan keadilan dan kesaksamaan.

Malah beliau beranggapan PKR sudah mengambil perhatian dan bertindak tegas terhadap Najwan yang membuat hantaran kurang sopan bersifat perkauman sebelum ini.

“Pengumuman Mohd Najwan sebagai calon telah mendedahkan parti dalam gambaran buruk seolah-olah PKR tidak mampu mempertahankan golongan minoriti terutamanya kaum India di Selangor.

“Ini bertentangan dengan visi Perdana Menteri mengenai Malaysia Madani yang menyatukan seluruh rakyat di bawah ideologi ini.

“Sebagai pemimpin Belia India PKR Selangor, kami menuntut akauntabiliti dan ketelusan dalam menangani isu ini serta dedikasi terhadap visi negara yang bersatu serta inklusif,” katanya, lapor Sinar Harian.

Di media sosial juga, banyak kritikan dan bantahan terhadap pencalonan Najwan itu yang disuarakan di pelbagai platform termasuk pengundi DUN Kota Anggerik.

Pada 15 Julai lalu, tular di media sosial tangkap layar perbualan di aplikasi WhatsApp yang menunjukkan kenyataan kurang sopan bersifat perkauman Najwan terhadap calon Parti Sosialis Malaysia (PSM), M Sivaranjani yang mewakili DUN Meru.

Najwan yang juga ADUN Kota Anggerik itu melabel PSM sebagai ‘parti India estet’ yang mengundang kemarahan di media sosial namun dia kemudiannya meminta maaf atas perkara itu.

Dalam pada itu, Jisnukvitran menggesa PKR mempertimbangkan semula keputusan mencalonkan Najwan sebagai calon bagi kerusi DUN berkenaan.

Sementara itu, malam tadi Anwar berkata beliau sebagai presiden parti berkuasa ke atas senarai calon PRN itu dan menyifatkan semua orang membuat kesilapan.

Dalam pada itu beliau berkata, semua pihak perlu menerima pencalonan tersebut.


Vietnam segerakan suntikan vaksin dos ketiga dan empat

Kementerian Kesihatan Vietnam menggesa agar suntikan vaksin Covid-19 dos ketiga dan keempat dipercepatkan, berikutan perkembangan terkini berkaitan varian BA.4 dan BA.5 di banyak negara Eropah.

Menurut kementerian meskipun wabak itu terkawal di seluruh negara, tetapi dua varian baharu itu dikesan dalam komuniti, lapor Agensi Berita Vietnam, menurut Bernama.

Kementerian menjangkakan jumlah kes Covid-19 mungkin terus meningkat dan merebak secara besar-besaran pada masa akan datang sekiranya langkah drastik tidak diambil.

Berikutan itu, kementerian mencadangkan pengerusi Jawatankuasa Rakyat wilayah dan bandar memastikan arahan Kerajaan dan Perdana Menteri serta langkah-langkah pencegahan dan kawalan wabak dilaksana dengan berkesan.


Annuar yang pernah fitnah Bersatu dilantik pengerusi baharu UDA

Bekas Yang Dipertua Majlis Agama Islam dan Adat Melayu Perak (MAIPk), Tan Sri Mohd Annuar Zaini, yang mencetuskan kontroversi kerana memfitnah Bersatu berebut kerusi Menteri Besar Perak, tahun lalu, kini dilantik sebagai Pengerusi UDA Holdings Berhad (UDA).

Dia dilantik menggantikan Datuk Norliza Abdul Rahim berkuat kuasa hari ini (23 Mac 2023).

Pengumuman pelantikannya dibuat Menteri Pembangunan Usahawan dan Koperasi kerajaan Pakatan Harapan-Barisan Nasional (PH-BN), Datuk Ewon Benedick

Ewon berkata pihaknya yakin pelantikan Mohd Annuar dapat membawa agensi itu untuk bersama-sama kementerian memperkasa golongan usahawan menerusi segmen perniagaannya.

“Selain itu, pelantikan itu juga dapat menyokong hasrat kerajaan ke arah pembangunan Malaysia Madani,” katanya menerusi kenyataan dikeluarkan UDA.

Sebelum ini, Mohd Annuar yang juga bekas pengerusi Agensi Berita Nasional (Bernama) mengakui menulis perkara tidak sahih dalam sebuah kumpulan aplikasi WhatsApp berhubung perkara itu yang kemudian ditularkan.

Menerusi mesej WhatsApp yang tular, Mohd Annuar dipetik berkata PN di Perak berebut sesama sendiri jawatan MB sedangkan Sultan Nazrin mahukan kerajaan Perak ditubuhkan segera bagi menyelesaikan pembentangan bajet negeri sebelum musim banjir.

Dalam mesej itu Annuar berkata PH membuat pengorbanan besar menerima syarat BN bagi jawatan MB, perlantikan tiga Exco Perak dari BN, Speaker DUN serta menggugurkan tuntutan hak milik tanah 999 tahun.

Setiausaha Bersatu Perak, Datuk Zainol Fadzi Paharuddin kemudian menyifatkan tuduhan Annuar itu sebagai fitnah besar, berniat jahat serta cubaan menjatuhkan kredibiliti Bersatu.

Pada 22 November 2022, Annuar yang juga Ahli Dewan Negara Perak memohon maaf kepada Bersatu Perak berhubung dakwaannya bahawa parti itu berebut jawatan Menteri Besar MB dengan PAS serta mahu keluar daripada Perikatan Nasional (PN).

Kontroversi itu berlaku selepas UMNO dan Barisan Nasional (BN) kalah teruk pada Pilihan Raya Umum Ke-15, 19 November 2022, apabila hanya menang sembilan kerusi Dewan Undangan Negeri, berbanding PN (26 kerusi) dan Pakatan Harapan (PH) 24 kerusi.

UMNO/BN kemudian memilih bekerjasama dengan DAP/PH untuk membentuk kerajaan negeri.


Kenapa sita akaun Bersatu selepas Dewan Rakyat diberitahu tiada bukti dana judi?

Bersatu mempersoalkan langkah Suruhanjaya Pencegahan Rasuah Malaysia (SPRM) menyita dua akaun parti tersebut sebelum ini walhal tiada pendakwaan atau siasatan yang membuktikan wujudnya dana daripada sumber yang tidak sah.

Timbalan Presiden Bersatu, Datuk Seri Ahmad Faizal Azumu berkata jawapan yang diberikan di Dewan Rakyat baru-baru ini secara jelas membuktikan tiada kesalahan yang dilakukan parti tersebut dalam isu melibatkan dana parti dan tidak sepatutnya SPRM mengambil tindakan menyita dua akaun mereka.

“Oleh itu, sewajarnya akaun Bersatu dibebaskan kerana parti kami tidak menghadapi apa-apa tindakan mahkamah.

“Parti juga adalah entiti berbeza daripada presiden parti yang berdepan kes di mahkamah.

Jadi secara logiknya, kenapa akaun parti yang perlu disita dan apa dosa ahli BERSATU dalam masalah ini?,” katanya dipetik laporan BH.

Faizal terdahu menghadiri Majlis Sembang Santai Pesanan Menuju PRN Kelantan.

Hadir sama, Pengerusi Badan Perhubungan Bersatu Kelantan, Datuk Kamaruddin Md Noor.

Terdahulu, bekas Perdana Menteri yang juga Presiden Bersatu, Tan Sri Muhyiddin Yassin, dilaporkan berkata, dakwaan Perikatan Nasional (PN) memperoleh dana politik daripada syarikat berkaitan perjudian bagi membiayai perbelanjaan pilihan raya adalah fitnah dan tuduhan serius.

Terdahulu di Parlimen, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said dalam jawapan bertulis memberitahu siasatan oleh SPRM tidak dapat membuktikan dakwaan parti PN menerima dana daripada syarikat perjudian untuk berkempen dalam PRU-15 lalu.

Susulan kenyataan itu, pemimpin pembangkang bertali-arus mendesak Anwar membuat permohonan maaf atas dakwaannya sebelum ini.

Untuk rekod, SPRM pada April lalu mengesahkan langkah menyita dua akaun Bersatu yang dibekukan sebelum ini.

SPRM dalam satu kenyataan menjelaskan akaun tersebut disita pada 11 April selepas mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001).

Dalam perkembangan lain, Faizal berkata, PN dalam proses memuktamadkan pembahagian kerusi bagi menghadapi Pilihan Raya Negeri (PRN) tidak lama lagi.

“Calon baharu juga akan diketengahkan termasuk daripada Angkatan Bersatu Anak Muda (ARMADA) dan Srikandi, termasuk yang pernah berkhidmat untuk kerajaan.

“Saya bangga dengan pengundi muda yang bertanggungjawab keluar mengundi dan memilih PN untuk dijadikan kerajaan.

“Bagaimanapun, saya percaya anak muda faham dan akan meneruskan perjuangan ini pada pilihan raya akan datang supaya kita dapat menjadi kerajaan,” katanya.


Jangkitan di 12 negeri naik hari ini, kes di Johor melonjak 2,800

Dua belas negeri dan Wilayah Persekutuan hari ini merekodkan peningkatan jangkitan baharu Covid-19 dalam tempoh 24 jam hingga 12 tengah hari tadi dengan kes di Selangor mencatat penurunan dua hari berturut-turut.

Daripada jumlah negeri yang mencatat peningkatan itu, Sabah merekodkan lonjakan daripada 3,891 kes semalam kepada 4,035 kes hari ini, menjadikan kumulatif jangkitan meningkat kepada 278,295 kes.

Sehingga semalam, 244,243 pesakit di Sabah telah sembuh, 2,851 kes kematian dan 27,166 kes masih aktif.

Daripada jumlah kes aktif itu, seramai 24,550 pesakit menjalani kuarantin di rumah; 1,397 ditempatkan di PKRC; 1,183 dimasukkan ke hospital; dan 36 dirawat di unit rawatan rapi (ICU), termasuk 18 yang memerlukan alat bantuan pernafasan.

Selangor yang menjadi negeri panas Covid-19 hari ini merekodkan 3,955 kes baharu berbanding 5,350 semalam.

Sementara itu, Johor yang akan berdepan Pilihan Raya Negeri (PRN) pada Mac depan turut merekodkan 2,800 kes baharu berbanding 2,419 kes semalam menjadikan keseluruhan kes positif di negeri itu sebanyak 285,227 kes.

Sehingga semalam, 257,271 pesakit di Johor telah sembuh, dan 21,213 kes masih aktif.

Daripada jumlah kes aktif itu seramai 19,634 pesakit menjalani kuarantin di rumah; 512 ditempatkan di PKRC; 1,039 dimasukkan ke hospital; dan 28 dirawat di ICU, dengan 21 daripadanya memerlukan alat bantuan pernafasan.

Sementara itu, Kedah turut merekodkan peningkatan jangkitan hari ini daripada 1,841 kes semalam, kepada 2,733 kes; diikuti Pulai Pinang (1,656 hari ini, 1,566 semalam); Kelantan (1,330 hari ini, 1,208 semalam); dan Kuala Lumpur (1,010 hari ini, 1,002 semalam).

Melaka pula merekodkan 666 kes baharu berbanding 429 semalam; Perak (461 kes baharu, 444 semalam); Terengganu (376 kes baharu, 297 semalam); Sarawak (206 kes baharu, 201 semalam); Labuan (189 kes baharu, 108 semalam); dan Putrajaya (124 kes baharu, 105 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan 17 kluster baharu Covid-19 dilaporkan dalam tempoh 24 jam hingga 12 tengah hari tadi.

Sejak awal 2020 lalu hingga hari ini sebanyak 6,613 kluster telah dikesan di seluruh negara dengan 6,178 telah ditamatkan dan 435 kluster lagi masih aktif.

“Seramai 8,517 pesakit telah sembuh hari ini menjadikan kumulatif kes pulih sebanyak 2,860,954 kes atau 93.5 peratus daripada 3,061,550 kumulatif kes positif,” katanya.

Beliau berkata dalam tempoh 24 jam itu juga sebanyak 81 kes import dikesan membabitkan 47 warganegara dan 34 bukan warganegara, manakala 21,234 kes lagi adalah penularan tempatan yang turut melibatkan 683 rakyat asing.

Sehingga hari ini seramai 199 pesakit masih dirawat di ICU dengan 115 daripadanya memerlukan alat bantuan pernafasan.


Wanita Islam kulit hitam pertama jadi Datuk Bandar Portland Selatan

Deqa Dhalac, 53, menjadi wanita Islam kulit hitam pertama dilantik menjadi Datuk Bandar di sebuah kota kecil di negeri Maine yang dihuni 90 peratur populasi kulit putih Amerika Syarikat (AS).

Beliau dilantik menjadi Datuk Bandar Portland Selatan, bandar keempat terbesar di negeri Maine, pada Selasa.

Ahli Majlis Perbandaran Portland Selatan yang lain – semuanya berkulit putih – sebulat suara mengundi memilih Dhalac, yang datang ke AS pada 1992 selepas perang saudara meletus di Mogadishu, Somalia.

Menurut New American Leaders – kumpulan yang melatih dan menyokong pendatang, pelarian, dan pelbagai calon lain untuk jawatan kerajaan – Dhalac ialah Datuk Bandar Somalia-Amerika yang pertama di AS.

“Sebagai individu kulit hitam, pendatang, dan wanita Islam yang sebelum ini merupakan orang kulit hitam pertama dan Muslim pertama yang dipilih ke Majlis Bandaraya Portland Selatan, Datuk Bandar Dhalac adalah kuasa untuk perubahan positif dalam komunitinya.

“Kami berbangga memilikinya dalam rangkaian pegawai terpilih Amerika Baru dan memandang ke hadapan terhadap semua perkara menakjubkan yang akan beliau capai sebagai Datuk Bandar Portland Selatan,” kata kumpulan itu di Instagram,

Bercakap pada majlis meraikannya, Dhalac berkata: “Orang ramai akan sentiasa mempunyai beberapa jenis kehendak, tetapi kami mahu mengetahui mengenai anda, mendengar anda dan melihat siapa anda.”

Sambil menyatakan bahawa beliau memutuskan untuk menceburi politik menentang dasar Islamofobia bekas Presiden AS Donald Trump, Dhalac berkata dia berharap pemilihannya akan menjadi contoh kepada kumpulan minoriti lain dan generasi baharu di negara itu.

Ketika beliau bertanding untuk pilihan raya Majlis Bandaraya pada 2018, orang ramai takut untuk membuka pintu kepadanya apabila dia mengetuk untuk meminta undi mereka, katanya, sambil menambah ada yang menyangka dia tidak tahu berbahasa Inggeris.

Beliau melahirkan rasa bangga kerana menunjukkan contoh kepada generasi akan datang yang berada dalam kedudukan yang sama seperti sekarang. – Agensi


Penceramah popular ditahan disyaki rogol remaja bawah umur

Polis dilaporkan menahan seorang penceramah bebas popular semalam kerana disyaki merogol seorang remaja bawah umur berusia 14 tahun.

Timbalan Ketua Polis Selangor Datuk S Sasikala Devi Subramaniam berkata suspek berusia 30-an itu ditahan di Ibu Pejabat Polis Daerah (IPD) Kuala Selangor pada jam 4.50 petang.

Menurut laporan BH, penceramah bebas itu direman lima hari hingga Sabtu ini bagi membantu siasatan.

“Kebenaran reman itu diperoleh dari Mahkamah Majistret Sungai Besar bagi membolehkan siasatan lanjut ke atas suspek dijalankan.

“Kes disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017,” katanya dalam kenyataan, hari ini.

Jika sabit kesalahan bagi dua seksyen itu, masing-masing membawa hukuman penjara maksimum 20 tahun dan boleh dikenakan sebatan.

Sasikala berkata, polis sebelum itu menerima laporan berhubung kejadian berkenaan daripada remaja perempuan terbabit pada jam 11.15 malam, 16 Julai lalu.

Beliau berkata, hasil siasatan mendapati mangsa berkenalan dengan suspek yang juga warga tempatan sejak Mei tahun lalu.

“Bermula daripada perkenalan itu, pengadu dan suspek beberapa kali melakukan hubungan intim di beberapa lokasi berbeza.

“Setakat ini, empat kertas siasatan dibuka iaitu dua di Selangor, satu di Kuala Lumpur dan satu di Perak membabitkan pengadu sama,” katanya.

Untuk rekod, seseorang lelaki boleh dituduh dan disabitkan dengan hukuman merogol jika hubungan kelamin di antara lelaki dan seorang perempuan di bawah umur 16 tahun, walaupun dengan persetujuan perempuan tersebut. Ini juga dikenali sebaggai “statutory rape”.


Jangan bersekongkol dengan pihak memalukan negara: PN Johor

Perikatan Nasional (PN) Johor menyifatkan individu yang meninggalkan perjuangan gabungan itu untuk menyertai pihak lawan, terutamaUMNO, sebagai bersekongkol menggadai maruah membantu pihak yang merosakkan politik dan memalukan negara.

Sehubungan itu, Ketua Penerangan PN Johor, Mohd Solihan Badri menasihatkan ahli dan barisan kepemimpinan semua peringkat supaya tidak berpaling tadah semata-mata kerana hal remeh, termasuk tidak berpuas hati jika tidak dicalonkan dalam Pilihan Raya Negeri (PRN) bulan depan.

“Adalah suatu yang merugikan jika seseorang ahli keluar parti kerana hal remeh sedangkan mereka sebenarnya bersekongkol dan tanpa disedari menggadai maruah untuk menjadi sebahagian daripada pihak yang telah merosakkan sejarah politik negara serta memalukan Malaysia di seluruh dunia.

“Musuh sebenar yang dihadapi PN bukan sahaja parti lawan bahkan sifat-sifat buruk yang sebati dalam diri pemimpin UMNO yang ternyata telah merosakkan sistem masyarakat, tadbir urus serta maruah negara.

“Justeru, PN berharap jangan ada ahli dan pemimpin parti ini terpedaya dengan apa juga bentuk imbuhan keduniaan yang ditawarkan oleh kumpulan pecah integriti ini,” katanya dalam kenyataan, hari ini.

Bekas Ahli Dewan Undangan Negeri (ADUN) Tenang itu berkata setiap ahli PN adalah pejuang yang mahu prinsip dan disiplin perjuangan ditunjukkan Pengerusi PN Tan Sri Muhyiddin Yassin, diteruskan bagi memastikan pembaharuan landskap politik serta pentadbiran negara lebih baik menjadi realiti demi kesejahteraan rakyat mahupun kemajuan negara.

“Mereka juga jangan mudah terpengaruh dakyah yang tersebar konon ada ahli Bersatu keluar parti kerana itu semata-mata cubaan permainan parti lawan untuk mengelirukan kita.

“Ahli-ahli sebaliknya perlu melihat perkembangan apabila semakin ramai kelompok atas pagar, pengundi baharu dan Undi 18 menerima prinsip perjuangan berintegriti yang menjadi nilai teras kepada politik, tadbir urus serta semua urusan lain di seluruh dunia sekarang.

Mohd Solihan berkata PN semakin mendapat sokongan dan kepercayaan kumpulan atas pagar serta pengundi baharu dan Undi 18 kerana menyakini prinsip perjuangan parti diterajui Muhyiddin yang berteraskan integriti serta sistem nilai, mampu membawa pembaharuan dalam era kemajuan ini kepada negara.

Menurutnya, sokongan dan sikap itu dizahirkan apabila mereka menjadi sebahagian audian yang menghadiri ceramah Siri Jelajah Penerangan Isu Semasa Negeri Johor di peringkat Dewan Undang Negeri (DUN) serta Parlimen serta pelbagai program sejak kebelakangan ini.

“Terkini, pejabat bahagian Bersatu turut menerima banyak borang permohonan daripada ketiga-tiga kumpulan itu untuk menyertai parti manakala yang lain tampil menyatakan sokongan kepada Bersatu serta PN pada PRN Johor akan datang,” katanya.

Beliau juga memaklumkan PN menerima banyak maklum balas termasuk keluhan rakyat yang mengalami kebosanan dan kelesuan politik berikutan tindak-tanduk pemimpin UMNO tertentu sehingga mereka begitu bertekad mahu menamatkan era kerajaan parti tersebut.

Solihan berharap ahli parti dan seluruh Bangsa Johor untuk menyokong PN yang sedang menerajui proses ini bagi membawa Johor menuju kehidupan era kemajuan yang gemilang, harmoni dan makmur.


Helikopter bawa jeneral India terhempas, empat dilapor maut

Sebuah helikopter tentera India yang membawa Ketua Staff Pertahanan Jeneral Bipin Rawat, isteri dan 12 lagi penumpang terhempas di Coonoor, Tamil Nadu hari ini, lapor media tempatan.

Helikopter IAF Mi-17V5 itu berlepas dari pangkalan tentera di Sulur ke Wellington, kata Tentera Udara India dalam kenyataan di Twitter.

Menteri Pertahanan Rajnath Singh telah memaklumkan kepada Perdana Menteri Narendra Modi serta beberi taklimat kepada Parlimen.

Media melaporkan tiga individu dilaporkan cedera dan telah dihantar ke hospital berdekatan, tetapi identiti mereka belum diketahui.

Seorang pegawai kanan tentera memberitahu operasi menyelamat sedang dijalankan di kawasan itu.

Jumlah penumpang yang terselamat atau terbunuh dalam nahas itu belum diketahui.

Rawat dilantik sebagai Ketua Staf pada 2019 Pertahanan pertama India, dengan tanggungjawab untuk tiga cabang perkhidmatan bersenjata negara itu.

Memetik laporan agensi berita Reuters, nahas itu mengorbankan empat individu dan pihak berkuasa masih menyiasat sama ada Rawat adalah salah seorang daripadanya.

Rawat dilaporkan dalam perjalanan ke Kolej Kakitangan Perkhidmatan Pertahanan di Wellington di negeri Tamil Nadu di India untuk menyampaikan syarahan. – Agensi


Jika nak sambut ulang tahun UMNO 2023 buat 3 perkara

Timbalan Presiden UMNO, Datuk Seri Mohamad Hasan berkata parti itu mesti melakukan perubahan kepemimpinan, bersedia mengikut perkembangan zaman dan memiliki pemimpin yang ikhlas dalam perjuangan.

Katanya, usaha untuk melihat UMNO terus wujud berada pada pendukungnya, namun masa depan parti itu adalah rahsia Tuhan.

“Dalam segala kebaikan dan kelemahan UMNO, kitalah karyawannya. Jika UMNO terus ingin meraikan ulang tahunnya, tiga perkara penting mesti senantiasa UMNO lakukan.

“(Pertama) Ia mesti dilihat secocok dengan zaman. Jangan terus terbuai dengan nostalgia ketinggalan zaman. Hentilah cerita zaman gemilang sedangkan kedudukan semasa sangat bergelora dan tidak secerah dulu.

“Kedua, pendukungnya mesti pelbagai generasi (intergenerational). Perubahan generasi itu nyata dan mesti diterima. Idea dan pemikiran politik terbaik bukan lagi di ukur pada usia pengucapnya tetapi pada kualiti dan kebernasan idea tersebut,” katanya dalam kenyataan hari ini.

Mohamad berkata, yang ketiga ialah nilai dan misi parti itu mesti diperjuangkan oleh mereka yang ikhlas menghidupkan UMNO, bukan mereka yang mencari penghidupan daripada UMNO.

Sejak selepas Perhimpunan Agung UMNO 2020 pada 27 dan 28 Mac lalu, UMNO dilihat semakin teruk berdepan krisis kepemimpinan tanpa ada tanda-tanda penyelesaian.

Parti itu kini dikatakan berpecah kepada empat kumpulan dengan majoriti akar umbi dan pemimpin kanan serta veteran mahu UMNO terus bersama Perikatan Nasional (PN) bagi menghadapi Pilihan Raya Umum Ke-15 (PRU).

Bagaimanapun, di satu pihak lain yang diketuai Presiden UMNO, Datuk Seri Ahmad Zahid Hamidi enggan bekerjasama dengan Bersatu dan PN pada PRU15 nanti.

Krisis dalaman UMNO semakin parah selepas tular klip audio yang didakwa suara Zahid sedang berbual mesra, berbincang strategi politik dengan sahabat lama dan ‘cikgunya’, Presiden PKR, Datuk Seri Anwar Ibrahim ketika PAU berlangsung.

Selain itu beberapa isu termasuk surat sokongan Zahid dan bekas Perdana Menteri, Datuk Seri Najib Razak yang menyatakan sokongan kepada Anwar menjadi perdana menteri selepas mendakwa kerajaan PN sudah hilang suara majoriti di Dewan Rakyat, yang dihantar ke Istana Negara, juga tidak dijawab.

Zahid berdepan 47 pertuduhan mahkamah dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.

Sementara Najib pula didapati bersalah oleh Mahkamah Tinggi Kuala Lumpur atas tujuh tuduhan pecah amanah, menyalahgunakan kedudukan dan pengubahan wang haram RM42 juta dana SRC International Sdn Bhd.

Beliau dijatuhi hukuman penjara 12 tahun dan denda RM210 juta, tetapi mengemukakan rayuan ke Mahkamah Rayuan.


Dah bagi UMNO jawatan KM, tapi mereka jatuhkan pula: Azmin

Jawatan Ketua Menteri (KM) Melaka sudah diberikan kepada UMNO tetapi pemimpin mereka sendiri menjatuhkan Datuk Seri Sulaiman Md Ali yang juga dari parti sama sehingga terpaksa Pilihan Raya Negeri (PRN) terpaksa diadakan.

Pengarah Pilihan Raya Perikatan Nasional (PN) Datuk Seri Azmin Ali itu berkata UMNO sudah diberikan jawatan nombor satu untuk mentadbir kerajaan negeri Melaka tetapi sebaliknya mereka masih berebut kuasa sesama mereka sehingga mengakibatkan berlakunya satu lagi krisis politik dalam negara.

“Yang jatuhkan mereka (UMNO), mereka juga… Ini yang rakyat marah,” katanya semasa dalam satu program PN di Melaka hari ini.

Azmin berkata krisis politik tidak sepatutnya berlaku pada ketika negara masih berdepan penularan pandemik Covid-19 dan PRN akan mengulangi episod sama yang berlaku di Sabah.

“Musuh kita bukan sesama kita, musuh kita adalah Covid,” katanya lagi.

Beliau juga membidas tindakan beberapa Ahli Dewan Undangan Negeri (ADUN) UMNO yang menjadi punca kejatuhan kerajaan negeri dan menggesa supaya rakyat tidak melakukan kesilapan sekali lagi dengan memilih parti yang hanya mementingkan dan sibuk berebut kuasa.

“Kalau dia nak bergaduh sesama dia, lebih baik bagi kita jadi Ketua Menteri,” katanya.

Krisis politik Melaka berpunca daripada bekas KM Melaka, Datuk Seri Idris Haron yang juga bekas Ahli Dewan Undangan Negeri (ADUN) Sungai Udang mengetuai gerakan menarik sokongan terhadap kerajaan dipimpin Sulaiman.

Tiga ADUN lain yang turut mengumumkan menarik sokongan ialah ADUN Pantai Kundor (UMNO), Datuk Nor Azman Hassan; Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Susulan tindakan tersebut menyaksikan kerajaan negeri jatuh dan Dewan Undangan Negeri (DUN) dibubarkan.

Suruhanjaya Pilihan Raya (SPR) pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.


Sampai waktu sesuai saya bubarlah, kata Ismail Sabri berhubung tarikh PRU-15

Datuk Seri Ismail Sabri Yaakob menunggu masa yang sesuai sebelum mengambil langkah memaklumkan kepada Yang di-Pertuan Agong untuk membubarkan Parlimen bagi memberi laluan pilihan raya umum ke-15 (PRU-15) diadakan.

Perdana Menteri tidak memberikan sebarang isyarat jelas berhubung tarikh PRU-15 sebenar bakal diadakan, sebaliknya memberitahu ia boleh berlaku bila-bila masa dan hanya menunggu masa yang sesuai sahaja untuk ditetapkan.

“Bubar parlimen tu bila-bila masa, tak tergantung pada mana-mana, asalkan sampai waktunya saya dah anggap ia sesuai untuk dibubarkan, saya bubarlah,” katanya dipetik laporan media.

Ketika ditanya media jika pembubaran itu hanya akan berlangsung pada tahun depan, Ismail Sabri menjawab: “Sama ada tahun ni atau tahun depanlah.”

Ismail Sabri terdahulu merasmikan Majlis Sambutan Jubli Perak 25 tahun PTPTN.

Pada Mac lalu semasa Perhimpunan Agung UMNO (PAU) lalu, ketetapan sudah dibuat supaya “Top 5” UMNO berbincang tarikh PRU-15 bakal diadakan.

Lima pimpinan tertinggi UMNO itu ialah Presiden parti, Datuk Seri Dr. Ahmad Zahid Hamidi; Timbalan Presiden, Datuk Seri Mohamad Hasan dan tiga Naib Presiden iaitu Ismail Sabri, Datuk Seri Mahdzir Khalid dan Datuk Seri Mohamed Khaled Nordin.

Semasa perhimpunan itu juga, Ismail Sabri memberi jaminan akan berbincang dengan ‘top five’ dalam UMNO dan Kabinetnya berhubung masa yang sesuai untuk PRU-15.

Ismail Sabri yang juga Naib Presiden UMNO itu berkata mendengar semua pandangan perwakilan sepanjang perjalanan persidangan Perhimpunan Agung UMNO (PAU) 2021 yang berlangsung membangkitkan agar PRU-15 disegerakan, namun perbincangan yang teliti perlu dijalankan sebelum dipersembahkan kepada Yang di-Pertuan Agong.

“Saya mendengar cadangan pembahas-pembahas mengenai pembubaran Parlimen. Saya beri jaminan keputusan besar ini akan dibincangkan dengan ‘Top Five’ parti.

“Ini juga akan dibincangkan dengan MKT (Majlis Kerja Tertinggi) dan jemaah menteri sebelum dipersembahkan kepada Yang di-Pertuan Agong untuk perkenan Seri Paduka Baginda,” katanya sebelum ini.


MCA, MIC hilang kepercayaan terhadap Zahid, gesa letak jawatan

Parti komponen Barisan Nasional (BN), MCA hari ini (20 November 2022) mengingatkan Pengerusi BN Datuk Seri Ahmad Zahid Hamidi supaya tidak berunding dengan mana-mana parti politik tanpa mandat daripada Dewan Tertinggi BN.

Pada masa sama, pemimpin MCA dan MIC turut mendesak Zahid meletak jawatan sebagai Pengerusi BN susulan prestasi teruk parti itu dalam Pilihan Raya Umum Ke-15 (PRU-15), semalam.

Mereka juga terkejut dan kecewa apabila Zahid menangguhkan Mesyuarat Dewan Tertinggi BN yang dijadualkan malam ini, ketika keadaan politik negara kucar-kacir.

Setiausaha Agung MCA, Datuk Chong Sin Woon dalam kenyataan hari ini mendesak Zahid meletakkan jawatan sebagai Pengerusi BN secara terhormat setelah parti itu hilang keyakinan terhadap kepimpinannya.

“Pada masa keadaan politik negara masih tidak stabil dan tidak menentu selepas PRU15, keperluan Mesyuarat Dewan Tertinggi adalah amat terdesak untuk membincangkan situasi politik terkini dan membuat keputusan BN sebagai satu blok.

“MCA mengambil pendirian tegas bahawa tiada mana-mana pihak berhak mewakili BN untuk berunding dengan mana-mana parti politik tanpa mandat daripada Dewan Tertinggi BN,” katanya.

Beliau berkata seorang pemimpin baharu yang menjawat jawatan pemangku Pengerusi BN perlu memanggil Mesyuarat Dewan Tertinggi dengan segera.

Sementara itu, Ketua Pemuda MIC K Raven Kumar berkata sudah tiba masanya Zahid berundur daripada memimpin BN.

“Berundurlah dengan hormat demi kelangsungan parti. Tindakan ini akan memberi peluang BN pulih dan kembali relevan untuk rakyat Malaysia,” katanya sambil menambah bahawa anak muda masih melihat BN berada dalam cengkaman kluster mahkamah.


KKM sokong mansuh sabitkan cubaan bunuh diri sebagai kes jenayah

Sokongan terhadap pindaan atau pemansuhan Seksyen 309 di bawah Kanun Keseksaan yang mensabitkan cubaan bunuh diri sebagai satu kesalahan jenayah, adalah antara beberapa inisiatif yang dibuat oleh Kementerian Kesihatan (KKM) dalam usaha menangani isu tingkah laku itu.

Ketua Pengarah Kesihatan Tan Sri Dr Noor Hisham Abdullah berkata pelaksanaan dekriminalisasi cubaan bunuh diri akan menjadi anjakan dalam usaha pencegahan bunuh diri di Malaysia.

“Pelaksanaan itu akan menggalakkan mereka yang terkesan untuk tampil dan mendapatkan bantuan seawal mungkin,” katanya dalam kenyataan sempena Hari Pencegahan Bunuh Diri Sedunia, hari ini.

Beliau berkata mengikut statistik Polis Diraja Malaysia (PDRM) mendapati terdapat peningkatan dalam kematian akibat kes bunuh diri yang dilaporkan di Malaysia pada tahun 2020 iaitu sebanyak 631 kes berbanding 609 kes pada tahun 2019.

Katanya, Ssehingga Julai 2021, sejumlah 638 kes bunuh diri telah dilaporkan oleh PDRM berbanding 262 kes bagi tempoh yang sama pada tahun 2020 iaitu peningkatan sebanyak 143 peratus atau 1.4 kali lebih banyak.

Dr Noor Hisham berkata tingkah laku bunuh diri meliputi idea bunuh diri, rancangan bunuh diri, cubaan bunuh diri, dan kematian akibat tindakan bunuh diri.

“Tambahan lagi, situasi pandemik Covid-19 di seluruh dunia memberikan impak yang amat besar kepada kesihatan mental setiap individu dan masyarakat Malaysia tidak terkecuali.

“Faktor-faktor sosial yang menyebabkan stres yang terlampau antaranya hilang pekerjaan atau sumber pendapatan, isolasi daripada rangkaian sokongan keluarga dan sahabat handai juga boleh memberi kesan kepada sesetengah individu yang berisiko tinggi untuk mengalami masalah kesihatan mental termasuk kemurungan.

“Sekiranya kemurungan ini gagal dikenal pasti dan dirawat dengan baik, ianya berisiko untuk tingkah laku bunuh diri,” katanya.

Sehubungan itu, katanya, selaras dengan ‘Konsep Keluarga Malaysia’, masyarakat perlu sama-sama berperanan mengenal pasti simptom awal kemurungan dan tingkah laku bunuh diri dalam kalangan orang yang disayangi terutamanya dalam situasi pandemik Covid-19.

Selain itu, Dr Noor Hisham memaklumkan beberapa inisiatif lain turut dilaksanakan termasuk, pengukuhan pelaksanaan perkhidmatan sokongan kesihatan mental dan psikososial, advokasi Kempen Let’s TALK Minda Sihat, latihan, dan mempergiatkan sesi libat urus dengan pelbagai kementerian dan agensi kerajaan dan bukan kerajaan.


Khairy harap Sabah sokong Akta Larang Merokok terhadap generasi muda

Menteri Kesihatan Khairy Jamaluddin berharap kerajaan Sabah turut menyokong akta baharu bagi melarang aktiviti merokok dan pemilikan sebarang produk merokok termasuk rokok elektronik (vap) terhadap generasi muda yang lahir selepas 2007.

Menurut Khairy, beliau akan membentangkan pindaan Rang Undang-undang (RUU) Kawalan Produk Tembakau dan Merokok 2022 dalam sidang Parlimen akan datang sebagai usaha memastikan generasi muda tidak terjebak dengan tabiat merokok, lapor Bernama.

“Semasa pembentangan pindaan RUU berkenaan, saya berharap semua Ahli Parlimen daripada Sabah menyokong kerana ini untuk kebaikan masa depan negara kita.

“Penyebab utama kematian di negara kita adalah penyakit jantung dan kanser paru-paru… saya ada bertanya kepada pakar apa penyebab penyakit itu dan jawapannya adalah rokok. Oleh itu, kita kena menyelasaikan masalah ini,” katanya.

Beliau berkata demikian berucap pada majlis Agenda Nasional Malaysia Sihat-Sabah Maju Jaya (ANMS-SMJ) peringkat Sabah yang dirasmikan oleh Ketua Menteri Sabah Datuk Seri Hajiji Noor di sini hari ini.

Sementara itu, Khairy berkata kes bunuh diri di Malaysia semakin membimbangkan dan perlu ditangani dengan kaedah yang betul.

“Di Malaysia, sumber daripada Polis Diraja Malaysia (PDRM) melaporkan, terdapat peningkatan dalam kes bunuh diri yang dilaporkan pada 2021 iaitu sebanyak 1,142 kes berbanding 631 kes pada 2020 dengan peningkatan sebanyak 81 peratus.

“Bagi 2022 pula, sejumlah 467 kes bunuh diri telah dilaporkan oleh PDRM hingga Jun. Faktor-faktor yang menyumbang kepada tingkah laku bunuh diri adalah pelbagai dan kompleks, seperti isu psikososial dan persekitaran, isu kewangan (kehilangan sumber pendapatan atau pekerjaan), penyakit mental seperti kemurungan, kurang sokongan sosial dan penyalahgunaan substans.

“Bunuh diri atau cubaan bunuh diri adalah kesalahan dan boleh ditangkap tetapi saya cadangkan sekiranya ada cubaan bunuh diri, biar ia diserahkan kepada pihak Kementerian Kesihatan (KKM) kerana mereka lebih tahu menyelasaikan masalah tersebut dengan pelbagai kaedah termasuk memberi kaunseling. Sekiranya mangsa cuba bunuh diri itu ditangkap, mereka akan lebih tertekan,” katanya.

Beliau berkata KKM akan terus berusaha untuk mendidik dan melatih masyarakat berhubung masalah kesihatan mental, pencegahan tingkah laku bunuh diri serta menghapuskan stigma terhadap tingkah laku tersebut.


Bekas MP DAP dilantik Pengerusi SPAN semula

Suruhanjaya Perkhidmatan Air Negara (SPAN) mengumumkan pelantikan semula bekas Ahli Parlimen DAP, Charles Santiago sebagai pengerusinya hari ini.

Bekas MP Klang itu sebelum ini mempengerusikan suruhanjaya itu sejak Nov 2018 hingga April 2020.

Pelantikan semula ini, yang berkuatkuasa 20 Mac lalu, diumumkan Span dalam kenyataan hari ini.

Untuk rekod, Charles menjadi tokoh pertama dari DAP yang mendapat lantikan politik di bawah kerajaan campuran.

SPAN adalah badan pemantauan bebas ke atas perkhidmatan saliran dan bekalan air di Semenanjung dan Labuan.

Ketika pertama kali menjadi pengerusi SPAN, Charles antara lain melancarkan rangka kerja integriti dan antirasuah.

Rangka kerja itu memerlukan syarikat saliran dan bekalan air memperuntukkan sekurang-kurangnya satu peratus belanjawan operasi bagi usaha membanteras rasuah dan mengukuhkan tadbir urus korporat.

Charles sebelum ini menggesa SPAN untuk mengadakan audit khas berkaitan kemudahan air, selain audit yang biasa diabuat, dan setakat ini tiga syarikat yang sudah diaudit.


Tunggu bubar Parlimen, baharu Khairuddin umum sertai parti baharu

Datuk Mohd. Khairuddin Aman Razali yang sebelum ini mengumumkan keluar PAS berkata hanya akan membuat keputusan menyerti parti baharu selepas Parlimen dibubar.

Ahli Parlimen Kuala Nerus itu mengesahkan masih mahu untuk bertanding pada pilihan raya umum ke-15 (PRU-15) tetapi keputusan muktamad sama ada menjadi calon bebas atau bertanding atas tiket parti baharu hanya akan diputuskan apabila tiba masanya selepas Parlimen dibubar.

“Buat masa ini, saya masih belum memuktamadkan lagi langkah seterusnya untuk PRU-15, tumpuan adalah berkhidmat kepada rakyat kerana itu amanah dan tanggungjawab saya sebagai Ahli Parlimen Kuala Nerus tanpa mengira warna parti.

“Apabila sampai masanya nanti saya akan umumkan apakah tindakan saya sama ada bertanding sebagai calon Bebas atau mewakili mana-mana parti, tunggu sehingga kerajaan membubarkan Parlimen, baru saya sedia maklumkan,” katanya dipetik laporan Utusan Malaysia.

Bekas Menteri Perusahaan Perladangan dan Komoditi itu juga berkata setakat ini masih belum membuat keputusan untuk masuk semula PAS walaupun timbul spekulasi mengatakan bakal sertai parti tersebut.

“Macam (bekas Perdana Menteri) Tun Dr. Mahathir Mohamad pun pernah keluar masuk UMNO, tak ada masalah. Kalau saya nak masuk semula ke dalam PAS, saya kena buat surat permohonan baharu dan kelulusannya bergantung kepada pucuk pimpinan parti.

“Namun, itu semua belum difikirkan lagi kerana seperti saya tegaskan tumpuan dan fokus utama saya ketika ini hanya untuk rakyat di Parlimen Kuala Nerus dan yang lain berkaitan bertanding atau tidak, biarlah rahsia sehingga Parlimen bubar nanti,” katanya lagi.

Namun, Khairuddin mengakui masih sayangkan PAS walaupun sudah membuat keputusan meninggalkannya.

“Jauh di sudut hati, memang saya masih sayangkan PAS kerana saya membesar dengan PAS, ia medan dakwah sejak berusia 16 tahun dan saya telah berada dalam PAS selama 33 tahun.

“Keputusan untuk saya berhenti dibuat penuh beradab, ada sebab-sebabnya, tak apa lah mungkin platform ini tak sesuai dengan saya, mungkin saya akan pergi platform lain tapi saya akan saya kekalkan hubungan baik dengan Pas demi Islam,” katanya.


DAP pertahan kerusi disandang, permintaan UMNO tambah kerusi tak dilayan

Rundingan dengan UMNO bagi Pilihan Raya Negeri (PRN) tidak akan melibatkan kerusi yang disandang ahli Dewan Undangan Negeri (ADUN) DAP sebelum ini.

DAP bertegas dengan pendirian tidak akan melepaskan semua kerusi yang dimenangi mereka sebelum ini, malah langkah itu selari dengan prinsip yang telah dipersetujui dalam kalangan parti yang berunding, kata Setiausaha Agongnya Anthony Loke.

“Antara prinsip asas yang dipersetujui ialah kerusi yang dimenangi pada Pilihan Raya Umum Ke-14 (PRU14), akan disandang oleh parti yang menang.

“Kalau kerusi itu dimenangi Barisan Nasional (BN), kita (DAP) tak boleh minta kerusi itu dan begitulah sebaliknya.

“Jika ini berlaku, ia akan menimbulkan masalah. Dalam hal ini, kita hormati iaitu kerusi penyandang akan terus disandang oleh parti yang menang.

“Untuk kerusi yang tidak dimenangi oleh Pakatan Harapan (PH) dan BN, itu kita berunding. Umpamanya kerusi di Kedah, Kelantan dan Terengganu, ia memerlukan rundingan antara PH dengan BN,” katanya menurut laporan BH.

Loke terdahulu merasmikan Permukiman Persediaan PRN DAP Negeri Sembilan hari ini.

Turut hadir, Setiausaha DAP Negeri Sembilan, Cha Kee Chin dan barisan kepemimpinan parti itu di peringkat Negeri Sembilan.

Beliau mengulas mengenai hasrat BN Negeri Sembilan, yang meminta tambahan dua kerusi daripada 16 kerusi yang dimenangi gabungan itu pada PRN 2018.

Sebelum ini, Pengerusi BN Negeri Sembilan, Datuk Seri Jalaluddin Alias, menyatakan hasrat untuk tambahan kerusi itu kepada Pengerusi PH negeri, yang juga Menteri Besar Negeri Sembilan, Datuk Seri Aminuddin Harun.

Mengulas lanjut, Loke, yang juga Menteri Pengangkutan dan Pengerusi DAP Negeri Sembilan, berkata berbanding situasi di lima negeri yang lain, keadaan di Negeri Sembilan lebih dinamik kerana tiada pembangkang.


Populasi dewasa lengkap vaksin sudah 21 juta orang

Sebanyak 21,073,482 atau 90 peratus kadar populasi dewasa di negara ini sudah lengkap dos vaksinasi Covid-19 setakat 11.59 malam tadi (10 Okt), menurut data Kementerian Kesihatan (KKM).

Berdasarkan data menerusi portal CovidNOW itu juga, 94.8 peratus atau 22,185,520 individu populasi dewasa telah menerima sekurang-kurangnya satu dos vaksin Covid-19.

Setakat semalam juga sebanyak 231,174 atau 7.4 peratus individu golongan remaja berusia 12 hingga 17 tahun telah lengkap menerima suntikan vaksin manakala 72.2 peratus atau 2,271,858 individu golongan itu telah menerima sekurang-kurangnya satu dos vaksin.

Selain itu, sejumlah 129,518 dos suntikan vaksin telah diberikan semalam melibatkan 97,586 suntikan dos lengkap dan 31,932 menerima suntikan dos pertama menjadikan kumulatif dos vaksin bagi Program Imunisasi Covid-19 Kebangsaan (PICK) kini meningkat kepada 45,650,714.

Sementara itu, tiada kes kematian harian direkodkan akibat Covid-19 semalam.

Semalam, Perdana Menteri Datuk Seri Ismail Sabri Yaakob dilaporkan mengumumkan kebenaran untuk merentas negeri bermula hari ini bagi individu lengkap vaksin susulan nilai sasaran kadar vaksinasi bagi golongan dewasa dalam negara kini sudah mencapai 90 peratus.


UMNO Selangor nafi keluar kenyataan desak Rafizi letak jawatan

Badan Perhubungan UMNO Selangor menafikan mengeluarkan surat atau kenyataan mendesak Menteri Ekonomi, Rafizi Ramli, melepaskan jawatan beliau.

UMNO Selangor dalam kenyataan hari ini, memaklumkan surat itu adalah palsu dan fitnah terhadap kepimpinan parti di negeri berkenaan, menurut laporan Bernama.

Katanya, UMNO Selangor tidak pernah mengeluarkan surat atau kenyataan mengenai perkara terbabit.

“Berita palsu seumpama ini mempunyai agenda jahat untuk menjejaskan imej dan reputasi kepimpinan UMNO Selangor serta Kerajaan Perpaduan dalam menghadapi Pilihan Raya Negeri (PRN) Selangor akan datang,” kata kenyataan itu.

Katanya, Badan Perhubungan UMNO Selangor terus komited mengukuhkan kestabilan politik tanah air dan menyambut baik kerjasama dalam Kerajaan Perpaduan, justeru akan mengambil tindakan tegas kepada pihak yang tidak bertanggungjawab.